ועדת המשנה לעניין תאונות עבודה בענף הבניין, כנסת 23, פרוטוקול מספר 3, 2020-10-13 11:38

אוסאמה סעדי: בוקר טוב לכולם, אני מתכבד לפתוח את ישיבת ועדת המשנה של ועדת העבודה, הרווחה והבריאות לעניין תאונות עבודה.

אוסאמה סעדי: היום 13 באוקטובר 2020.

אוסאמה סעדי: זו הישיבה השלישית של ועדת המשנה, והנושא היום הוא נושא שדיברנו עליו בשתי הישיבות הראשונות בעניין אכיפת הוראות הבטיחות.

אוסאמה סעדי: כל כך דיברנו על העניין והנושא והסוגיה של אכיפה.

אוסאמה סעדי: אני שמח מאוד שהעניין הזה באמת עורר ומעורר הרבה תשומת לב גם באמצעי התקשורת.

אוסאמה סעדי: חוות הדעת והדוחות שהוגשו לקראת הישיבה היום פורסמו אתמול בפירוט רב וצוטטו, הנתונים והמספרים, וזה אומר שבאמת אחד מהתפקידים של ועדת המשנה הזאת הוא באמת לשים פוקוס ולהעלות על סדר-היום את העניין הזה של תאונות עבודה, במיוחד בענף הבניין.

אוסאמה סעדי: ושאנחנו באמת אפילו לרגע קט אחד לא נשכח שמדובר בחיי אדם, ואם נציל נפש אחת אז דיינו.

אוסאמה סעדי: הישיבה האחרונה הייתה ב-15 בספטמבר, ואז דיברנו על עלייה מטרידה בחודשים אוגוסט ואמצע ספטמבר, דיברנו כמעט על 11 פועלים קורבנות בתקופה ההיא.

אוסאמה סעדי: מאז התווספו לצערנו עוד קורבנות, וכדרכנו בוועדה הזו, כמו בכל ישיבה, נזכיר ונחזור ונשנן את שמות הקורבנות ההרוגים על מנת שבאמת לא נשכח לרגע שיש עבודה רבה לפנינו, לצמצם ולמנוע כמה שיותר את התאונות הקטלניות.

אוסאמה סעדי: ב-19 בספטמבר נהרג פועל מהכפר זרזיר, עדנן מזריב, הוא התחשמל בשעת גיזום עצים מקו מתח חשמל; ב-29 בספטמבר נהרג פועל מבועיינה-נוג'ידאת, עבד אלמג'יב חסן נאבלסי, שנפל מגובה באתר בנייה בטבריה; והקורבן האחרון ב-30 בספטמבר, חיים יעקב שלום מבית"ר עילית, הוא נהרג בתאונה קטלנית בעת שתקרה קרסה באתר עבודה בעפולה.

אוסאמה סעדי: אלו שמות ההרוגים.

אוסאמה סעדי: אבל בל נשכח שאנחנו מדי יום שומעים על עוד תאונות, אומנם בלי הרוגים, אבל אתמול שמענו על עוד שתי תאונות ביישובים ערביים, עדות לחשיבות של העבודה שאנחנו עושים.

אוסאמה סעדי: פועל בניין באתר בנייה בכפר קאסם שנפגע באופן בינוני, ועוד תאונה בכפר ג'לג'וליה, פועל שנפגע באורח קשה מאוד.

אוסאמה סעדי: כמובן שאנחנו מאחלים לכולם החלמה מהירה.

אוסאמה סעדי: אני מברך את חבריי חברי הכנסת, חברת הכנסת סונדוס סאלח, שמשתתפת באופן קבוע בישיבות של הוועדה, וגם חבר הכנסת משה ארבל.

משה ארבל: למרות שאני לא חבר הוועדה, אבל חבר השדולה עוד מהכנסת הקודמת יחד איתך.

משה ארבל: זה נושא חשוב מאוד.

אוסאמה סעדי: נכון, ועשינו את השדולה, את הכנס היחיד שהיה בכנסת העשרים-ושתיים, אז סונדוס עוד לא הייתה, אם היא הייתה בוודאי שהיא הייתה משתתפת.

אוסאמה סעדי: חלק מהחברים בוועדה לצערנו נמצאים בבידוד, היבה יזבק, אולי תהיה איתנו בזום, וחבר הכנסת משה אבוטבול שנדבק בקורונה.

אוסאמה סעדי: אז אנחנו מאחלים להם החלמה מהירה, ושיחזרו לעבוד ולהשתתף בוועדות.

אוסאמה סעדי: כפי שאמרתי בהקדמה, הנושא שלנו היום הוא אכיפת הוראות הבטיחות.

אוסאמה סעדי: כמובן שהנושא הזה הוא גם נושא רחב.

אוסאמה סעדי: קיבלנו דוחות ממשרד העבודה, מחזי, תכף הוא יציג את זה; גם קיבלנו דוח מהמטה למאבק בתאונות עבודה, הקבוצה למאבק בתאונות בניין, מהדס שנמצאת איתנו והיא משתתפת קבועה בוועדה הזאת, וזה דבר מבורך; וגם קיבלנו עוד דוח מהמטה לבטיחות בענף הבנייה, מחבר הכנסת לשעבר איל בן ראובן.

אוסאמה סעדי: ניתן לכולם להציג את הנושא.

אוסאמה סעדי: קראנו את הנתונים.

אוסאמה סעדי: אני חושב שמבחינת נתונים יש ויכוח קטן בין משרד העבודה לבין הקבוצה.

אוסאמה סעדי: משרד העבודה מדבר על התקופה מתחילת השנה, מחודש ינואר 2020 עד סוף ספטמבר; אנחנו מדברים על תשעה חודשים, על שנה, מדברים על 36 הרוגים, בעוד שהקבוצה מדברים על 43 הרוגים; מתוך אלה בענף הבניין פה כמעט המספרים זהים, מדברים על 23 הרוגים לעומת 24.

אוסאמה סעדי: אבל בוודאי שאם נשווה את הנתונים לשנה הקודמת, 2019, ב-2019 היו 65 תאונות קטלניות, אז מדובר בירידה של 45%.

אוסאמה סעדי: ולעומת 2018 אנחנו מדברים על 57 תאונות קטלניות, אז פה מדובר בירידה של 37%.

אוסאמה סעדי: ולכן, אין חולק שבאמת יש ירידה.

אוסאמה סעדי: אבל איך שאמרתי בישיבה הקודמת, בחודשים אוגוסט-ספטמבר באמת ראינו עלייה, ולכן חשוב מאוד אפילו לא לנוח לרגע על זרי הדפנה, ולהמשיך לשנן את ההוראות ואת החשיבות של הבטיחות, וגם כמובן שחלק מהאמצעים האלה אלו אמצעי האכיפה.

אוסאמה סעדי: גם ראינו שמבחינת הביקורים של המפקחים בענף הבנייה יש גם פה עלייה כמעט כפולה, מ-5,980 ל-9,600; גם מבחינת צווי הבטיחות שניתנו יש עלייה של 155%, מ-1,589 ל-4,046.

אוסאמה סעדי: אבל גם מבחינת עוד אמצעים רבים, בעיקר רשם הקבלנים – ענת, ביקשנו להזמין אותם, מקווה שהם איתנו וגם נשמע.

ענת כהן שמואל: הם פה בזום.

אוסאמה סעדי: גם מהבחינה הזאת לפי הנתונים ב-2019 היו 12 שימועים לחברות קבלניות לעומת התקופה המקבילה בשנה זו שיש רק שבעה שימועים.

אוסאמה סעדי: וגם הייתה התחייבות של החשכ"ל, חזי, אז חשוב מאוד שנראה שהחשב הכללי עד עכשיו לא נתן - - -

ענת כהן שמואל: יש גם נציגות בזום.

אוסאמה סעדי: אז יש להם גם נציגות בזום, זה חשוב לנו.

אוסאמה סעדי: לכן אני אומר שמדובר באמת בנושא חשוב מאוד.

אוסאמה סעדי: אנחנו מקבלים מדי יום תזכורת חיה, או בהרוגים או בפצועים קשה, ולכן אנחנו חייבים להמשיך.

אוסאמה סעדי: חזי, עוד לא שכחנו לרגע שאנחנו עדיין מחכים מכם לסיום הסאגה הזאת שדנו בה בשתי הישיבות הראשונות של הוועדה, העניין הזה של תקנות הפיגומים.

אוסאמה סעדי: בתחילת דבריך אם תוכל לעדכן אותנו לאן הגענו, כי עשינו כמה ישיבות אפילו לא פורמליות של הוועדה גם עם יושב-ראש הוועדה, חבר הכנסת חיים כץ, עם מכון התקנים, איתכם משרד העבודה – כמובן שהעניין הזה של בטיחות בעבודה והכשרה הוא נושא חשוב מאוד – וכמובן שעם המטה, וכל הזמן חבר הכנסת לשעבר איל בן ראובן מדבר על הנושא הזה.

אוסאמה סעדי: אבל עשינו מעשה בעקבות הפגישה שלנו, איל, ואני וחבריי ברשימה המשותפת, במיוחד חבר הכנסת אחמד טיבי, בוועדה הכספים הגשנו הסתייגות על חוק התקציב.

אוסאמה סעדי: ואני יכול לבשר פה בוועדה שבאמת הצלחנו להשיג עוד סכום נכבד של 5 מיליון שקלים לבטיחות בעבודה.

אוסאמה סעדי: נעבוד גם בוועדה עם משרד העבודה ועם כל הגורמים הרלוונטיים לראות איך נשקיע את הסכום הזה בצורה הכי טובה ומקסימלית כדי למקסם את הסכום הזה, בנוסף כמובן למה שאתם עושים ומשרד העבודה עושה.

אוסאמה סעדי: אבל, חזי, פה יש לנו תקציב נוסף.

אוסאמה סעדי: וחשוב לי במיוחד לאור מה שאמרתי, שתי התאונות הקשות אתמול בכפר קאסם ובג'לג'וליה, וחלק מהאכיפה, נדבר על העניין הזה של פיקוח באתרי בנייה ביישובים ערביים ובטח גם חברותיי.

אוסאמה סעדי: אני מברך את חברת הכנסת אימאן ח'טיב יאסין שהצטרפה אלינו, גם ביפת ביאפת א-נאצרה ביפיע במקום מגורייך הייתה תאונה.

אוסאמה סעדי: היינו אמורים להיות בחודש שעבר בביקור בכמה יישובים, גם ביפיע וגם באום אל פחם, בגלל הקורונה דחינו את זה.

אוסאמה סעדי: אבל בוודאי שנרצה לנתב את חלק מהתקציב הזה של 5 מיליון שקל לפרסומים ולהסברה בחברה הערבית, ביישובים הערביים ביחד עם המועצות, וגם עם הקבלנים, וגם עם משרד העבודה, איך נוכל להשיג תוצאה באמת טובה ויפה מהסכום הזה.

אוסאמה סעדי: ולכן זו בשורה שאני מבשר היום בוועדה, שהצלחנו לגייס את הסכום הזה.

אוסאמה סעדי: זאת ההקדמה שלי לנושא.

אוסאמה סעדי: ניתן לחברי הכנסת בקצרה הקדמה מבלי להיכנס לנושא, ואחרי זה נשמע ונראה את המצגות.

אוסאמה סעדי: חבר הכנסת חבר הוועדה חברנו, שכמובן שביקשתי ממנו לבוא, משה ארבל, בבקשה.

משה ארבל: אדוני היושב-ראש, חברות וחברי הכנסת, כל האורחים הנכבדים, בהחלט מדובר כאן בנושא חשוב.

משה ארבל: כל ישיבה כזו אם יש בכוחה להציל חיי אדם, אפילו בן אדם אחד, דיינו.

משה ארבל: לצערי הרב, תאונות העבודה הן נגע שפוגע ללא הבדל דת, גזע, מין, לאום.

אוסאמה סעדי: בהחלט.

משה ארבל: נמסרה לי כאן רשימה על ידי הקבוצה למאבק בתאונות בניין ותעשייה, רשימה קורעת לב של נשים מג'וליס, גברים, זרים, ישראלים, יהודים, ערבים, ולכן אנחנו חייבים לעשות הכול.

משה ארבל: ואני מברך אותך על היוזמות החשובות הללו, אדוני היושב-ראש, כדי להציל חיי אדם.

משה ארבל: לא מדובר כאן באיזושהי פריבילגיה או באיזשהו משהו שאנחנו יכולים – אני מברך כמובן על ההישג הגדול שלכם בוועדת הכספים.

משה ארבל: לדעתי זה לא מספיק, צריך להמשיך ולהיאבק לעוד.

משה ארבל: אני שמח מאוד שלמרות היותכם באופוזיציה הצלחתם להשיג את ההישגים האלה, זה מלמד על הענייניות שלכם במהלך העבודה, וגם של יושב-ראש ועדת הכספים הרב גפני.

אוסאמה סעדי: כמובן.

משה ארבל: ואני מבחינתי מגויס למשימה בכל שיידרש.

אוסאמה סעדי: כל הכבוד.

משה ארבל: וגם לאלוף במיל חבר הכנסת לשעבר איל בן ראובן יישר כוח.

אוסאמה סעדי: תודה, משה.

אוסאמה סעדי: חברת הכנסת סונדוס סאלח.

סונדוס סאלח: ברכות, כבוד היושב-ראש, על ההתמדה והנחישות בלשים את הנושא על סדר-היום הציבורי וגם על סדר-היום של הכנסת.

סונדוס סאלח: לגבי הנתונים שהוצגו בפנינו ממשרד העבודה והרווחה, קודם כול אני מבקשת, ואנחנו צריכים לדרוש שהחומרים, וגם תקנות הבטיחות וגם כל הפרסומים בהקשר הזה, יתורגמו לשפה הערבית ויפורסמו בשפה הערבית, זה מאוד חשוב.

סונדוס סאלח: הרוב המוחלט של העובדים בענף הבנייה הם מהחברה הערבית.

סונדוס סאלח: הרוב של ההרוגים, לצערי, גם כן מהחברה הערבית.

סונדוס סאלח: אכן אין שום הבדל של מגזרים ואוכלוסיות כאן, אבל זה צעד מאוד חשוב וחיוני.

סונדוס סאלח: נכון שאנחנו רואים שיש ירידה במס' ההרוגים בשנה בכל הענפים, אז זה אומר שאנחנו צריכים להמשיך כאילו שאין ירידה, ולפעול כדי להוריד עוד יותר, ממש לשטח את העקומה.

סונדוס סאלח: דבר נוסף.

סונדוס סאלח: אנחנו עדיין רואים שהסיבה העיקרית למוות היא נפילה מגובה.

סונדוס סאלח: עדיין זה אומר שיש מה לעשות במקום הזה ובנקודה הזו, ושצריך לדאוג ליותר אכיפה, לחדד יותר את ההוראות, ללמד יותר את העובדים ואת הפועלים איך לעבוד בעבודה מגובה.

סונדוס סאלח: ולאכוף וליישם את החוק באתרים, לא רק הגדולים ולא רק העירוניים, גם בתוך היישובים בחברה הערבית, אפילו בתוך היישובים הקטנים, בכל יישוב, כי אנחנו רואים שהתאונות שם ממשיכות להיות, לצערנו, ויש עלייה.

סונדוס סאלח: תודה.

אוסאמה סעדי: תודה.

אוסאמה סעדי: חברת הכנסת אימאן ח'טיב יאסין.

אימאן ח'טיב יאסין: בוקר טוב, כבוד היו"ר, אני פעם ראשונה כאן, מברכת אותך.

אוסאמה סעדי: ברוכה הבאה, ואנחנו מבקשים שתבואי באופן קבוע.

אימאן ח'טיב יאסין: בטוחה שתעשה עבודה מקסימה במקום הזה, ויש הרבה מה לעשות.

אימאן ח'טיב יאסין: אני חייבת להתחיל בלהזכיר שהנושא הזה מאוד כואב.

אימאן ח'טיב יאסין: כשאנחנו מתחילים לדבר על הסוגיה של תאונות עבודה, וגם על אנשים שנפגעים, וגם על כאלה שנפגעים קשות מתאונות עבודה ומשאירים אחריהם משפחות, שלא מספיק להם הכאב והאבל אלא הם גם עם מצוקה כלכלית גדולה, אז צריך גם להתייחס לנושא הזה בפן הביטוחי.

אימאן ח'טיב יאסין: אבל לפני זה אני רוצה גם להזכיר לכולנו את העבודה המבורכת שהתחיל בה ועשה אותה חברינו לשעבר עבד אל חכים, והחוק שיצא לאור ב-2018.

אימאן ח'טיב יאסין: לצערנו הרב, עד היום שנתיים אחרי, למרות שאלה דברים שיכולים להיראות בסיסיים והם המהות של הדברים, הם לא מיושמים.

אימאן ח'טיב יאסין: אני רוצה להתייחס לשני נושאים עיקריים.

אימאן ח'טיב יאסין: הנושא הראשון הוא באמת כל הנושא של המחויבות של מקומות העבודה בסדר גודל מסוים שיהיה ממונה בטיחות, עוזר בטיחות שיהיה בשטח.

אימאן ח'טיב יאסין: אנחנו רואים ויודעים בוודאות שזה לא מתקיים.

אימאן ח'טיב יאסין: ועובדה שאנחנו בודקים את המקרים של תאונות העבודה ואנחנו יודעים שהעקרונות של הבטיחות לא מתקיימים שם.

אימאן ח'טיב יאסין: ולכן הנושא של האכיפה והמעקב אחרי מה שקורה בשטח, במיוחד בחברה הערבית ובמיוחד בענף הבנייה.

אימאן ח'טיב יאסין: זה ענף שמאוד מאוד מאוד גובה הרבה הרוגים ונספים בסוגיה הזאת.

אימאן ח'טיב יאסין: אין ספק שצריך להמשיך את הדרך הזאת, וצריך גם בנושא של בטיחות וביטחון תעסוקתי וביטחון כלכלי של המשפחות לקחת את הסוגיה הזאת בחשבון.

אימאן ח'טיב יאסין: תודה.

אוסאמה סעדי: תודה, חברת הכנסת אימאן ח'טיב.

אוסאמה סעדי: כמובן שהזכרת את חבר הכנסת לשעבר עבד אל חכים חאג' יחיא שאנחנו תמיד מזכירים.

אוסאמה סעדי: גם בשתי הישיבות הראשונות הזכרנו את פועלו בנושא הזה, והוא גם היה יושב-ראש ועדת המשנה.

אוסאמה סעדי: אבל אנחנו גם מציינים ביחד איתו את חבר הכנסת - -

אימאן ח'טיב יאסין: את החברים.

אוסאמה סעדי: - - לשעבר, איל בן ראובן, שגם היה ממובילי המאבק הזה, וגם את היושב-ראש - -

איל בן ראובן: אלי אלאלוף.

אוסאמה סעדי: - - של ועדת העבודה והרווחה, חבר הכנסת לשעבר אלי אלאלוף, שבאמת עשו עבודה מדהימה בנושא הזה.

אוסאמה סעדי: חזי, קיבלנו את המצגת, היא נמצאת בפני כל החברים, ואתה רואה שגם חלק מהחברים וגם אני ציטטנו חלק מהנתונים, אז תציג את זה.

אוסאמה סעדי: תתרכז בבקשה בנקודות העיקריות מבחינת אכיפה – מה עושה משרד העבודה, איפה אתה רואה שבאמת אפשר להוסיף, איפה אפשר להתרכז, איפה לשים את האצבע ועל איזה נקודות בדיוק.

אוסאמה סעדי: בבקשה.

חזי שוורצמן: בוקר טוב, אהיה קצר ותכליתי.

חזי שוורצמן: מינהל הבטיחות הגדיל בצורה דרמטית את פעילות האכיפה והנוכחות שלו של הפיקוח בשטח, נושא של ביקורי פיקוח, נושא של צווי בטיחות, נושא של סגירת אתרים.

חזי שוורצמן: אנחנו סוגרים עשרות אתרי בנייה בשבוע.

חזי שוורצמן: רק היום סגרנו חמישה, והיום עוד לא התחיל, ולכן הנוכחות שלנו מורגשת.

חזי שוורצמן: מי שיראה את המצגת יראה את הגידול במספרים, לא אציין פה מספרים, אבל הגידול יותר מפי ארבעה משנה שעברה.

אוסאמה סעדי: מבחינת ביקורים?

חזי שוורצמן: מבחינת ביקורים, מבחינת צווי בטיחות, ובתוך צווי הבטיחות פי ארבעה סגירת אתרי בנייה בגלל ליקוי בטיחות.

חזי שוורצמן: ציינה חברת הכנסת את הנושא של עוזר בטיחות, כל אתר שאין בו עוזר בטיחות נסגר.

חזי שוורצמן: אין, פשוט נסגר.

חזי שוורצמן: אין עוזר בטיחות, אנחנו קוראים לו, הוא לא בא - - -

אימאן ח'טיב יאסין: כל אתר או אתרים ששייכים למקום מסוים?

אימאן ח'טיב יאסין: כי הסתכלתי וראיתי רק אתרי בנייה ששייכים למשרד השיכון.

חזי שוורצמן: כל אתר בנייה.

אימאן ח'טיב יאסין: ויש אכיפה על זה?

חזי שוורצמן: בוודאי.

אימאן ח'טיב יאסין: כמה מפקחים יש בשטח?

חזי שוורצמן: יש לנו 80 מפקחים.

חזי שוורצמן: אני יכול לגייס עד 120 אם אני מוציא גם מהמשרדים החוצה ראשי תחומים.

אימאן ח'טיב יאסין: כמה אתרי בנייה יש בארץ?

חזי שוורצמן: זה מה שיש לי, חברת הכנסת.

אוסאמה סעדי: לפני ה-80, אימאן, ואיל פה יכול לזכור, היו פחות מעשרה.

אימאן ח'טיב יאסין: אני יודעת.

אימאן ח'טיב יאסין: אני עשיתי פאנל במתנ"ס יפיע לפני עשר שנים כשהיו שניים.

אוסאמה סעדי: כן.

אוסאמה סעדי: בבקשה, חזי.

חזי שוורצמן: כבוד חברת הכנסת, אם יהיו לי עוד 100, עוד 200, אני מבטיח עוד יותר ירידה.

חזי שוורצמן: מבטיח.

אוסאמה סעדי: נכון.

אימאן ח'טיב יאסין: אז זאת בדיוק הנקודה, לא שאם יהיו לנו, צריך שיהיו לנו.

חזי שוורצמן: אם תצא הקריאה אני אשמח לעוד מפקחים.

אוסאמה סעדי: בשביל זה צריכים לגייס עוד תקציב.

חזי שוורצמן: צווי הבטיחות בענף הבנייה גדלו בצורה דרמטית, ואנחנו רואים את השינוי בשטח.

חזי שוורצמן: הקמנו יחידת חקירות ביוני 2020, ביצענו קורס חוקרים, לקחנו 30 מפקחים, ויש להם עכשיו תעודה של מפקח חוקר.

חזי שוורצמן: המטרה לקדם כתבי אישום.

חזי שוורצמן: היעד שלנו ל-2021 זה 60 כתבי אישום.

חזי שוורצמן: ממצב של אחד למצב של 60.

אוסאמה סעדי: מתי הוקמה היחידה הזאת?

חזי שוורצמן: ביוני 2020.

אוסאמה סעדי: היא חדשה.

חזי שוורצמן: חדשה לגמרי.

חזי שוורצמן: גייסנו ממונה חוקר ראשי שכפוף אליי ישירות, פלוס 30 מפקחים במחוזות, והם יחקרו ויקדמו את הנושא.

אוסאמה סעדי: ויש תקנים עכשיו למחלקה עם ממונה ו-30 חוקרים?

חזי שוורצמן: יש 30 חוקרים שמפוזרים בארבעה מחוזות של מינהל הבטיחות, והם יחקרו ויקדמו את הנושא של כתבי אישום.

חזי שוורצמן: נושא של קיום מימשק שוטף עם רשם הקבלנים.

חזי שוורצמן: אני רוצה כאן להגיד חד וחלק, ונשמע אחר כך טענות שחוזרות על עצמן והן לא נכונות באופן עובדתי – יש לנו טבלה, נציג אותה בהמשך – כל מי שקיבל מעל עשרה דוחות צווי בטיחות אנחנו מגישים אותו לרשם הקבלנים, חד וחלק.

חזי שוורצמן: בגלל הקורונה היו פחות ועדות, היו רק שבעה קבלנים שהתלו את רישיונם או שנשלל הרישיון, אבל כל הזמן החומר נמצא ברשם הקבלנים, אנחנו עובדים איתם במימשק הדוק.

חזי שוורצמן: אני מקווה שהם יגידו את זה כי זה מה שקורה.

חזי שוורצמן: מדובר בוועדה ציבורית של הרשם, אני באופן אישי מופיע שם וגם המפקחים.

חזי שוורצמן: הטענה הזאת שכל הזמן נשמעת היא פשוט לא נכונה.

חזי שוורצמן: קיום נושא עיצומים כספיים.

חזי שוורצמן: כבוד היושב-ראש, ב-2020 עד עכשיו יש לנו כמעט 400 עיצומים, בשנה שעברה היו לנו 150 עיצומים.

חזי שוורצמן: אני אזכיר לחברי הוועדה, עיצום כספי, המפקח נכנס לאתר או שהוא נותן צו לסגירת האתר או שהוא נותן עיצום כספי.

חזי שוורצמן: מה זה עיצום כספי?

חזי שוורצמן: על כל ליקוי שהוא מגלה הוא יכול לתת 39,000 ש"ח, עוד עיצום, עוד עיצום, עוד עיצום, הקבלנים ומנהלי העבודה - - -

אוסאמה סעדי: חזי, אתה אומר לנו פה שעד היום מתחילת השנה ניתנו 400 עיצומים כספיים נגד חברות וקבלנים.

חזי שוורצמן: 400 עיצומים, מתוכם פורסמו כ-100 באתר האינטרנט שלנו.

חזי שוורצמן: למה 100 מתוך 400?

חזי שוורצמן: כי 100 לפי החוק הם חלוטים.

חזי שוורצמן: מה זה חלוטים?

אוסאמה סעדי: שאין ערעורים.

חזי שוורצמן: בדיוק, אין ערעורים, בדרך לבנק לתשלום.

חזי שוורצמן: 300 עדיין מתנהלים מול ועדות ערר, זה תהליך ביורוקרטי מאוד סבוך של העיצומים, אבל - - -

סונדוס סאלח: אתם רושמים את החברה שעשתה את העבירות האלה?

סונדוס סאלח: זה מפורסם?

אוסאמה סעדי: ה-100 מפורסמים עם השמות והסכומים?

עופר כסיף: מה קורה עם הצווים שנמצאים כרגע בשלב של ערעור?

חזי שוורצמן: אז הם עדיין בשלב של ערעור.

חזי שוורצמן: יש להם כמה שלבים.

עופר כסיף: אבל בשלב של הערעור האתרים עובדים כרגיל?

עופר כסיף: הם עובדים חלקית?

עופר כסיף: הם באים?

חזי שוורצמן: הם עובדים כרגיל כי החפות עומדת לזכותם כמובן.

חזי שוורצמן: תראה, נתנו עיצום, יש להם 30 יום לענות, 30 יום עונים, אחר כך אם הם לא מקבלים את התשובה שלנו הם הולכים לוועדת ערר.

אוסאמה סעדי: מה הסכומים של העיצומים?

אוסאמה סעדי: איזה קנסות?

סונדוס סאלח: כל עיצום 39,000.

חזי שוורצמן: הסכומים נעים בין עיצום של 39,000 שקל למס' עיצומים לאתר.

חזי שוורצמן: אין לי פה את המס' המדויק אבל זה מסתכם במיליונים, לא רבים, אבל מיליונים.

אוסאמה סעדי: בסדר.

חזי שוורצמן: העניין בהרתעה, במדרג האכיפה.

חזי שוורצמן: הרי הדיון הזה על מדרג האכיפה בנוכחות של מינהל הבטיחות, צו זה ההיררכיה הנמוכה, שגרה, הכפלנו פי ארבעה, אחר כך יש עיצומים מ-150 ל-400, אחר כך כתבי אישום, יחידת החוקרים החדשה, והשמיים הם הגבול.

סונדוס סאלח: במילים אחרות אתה אומר שרבע מאושר בתור פגעים או תקלות בתוך השטח.

חזי שוורצמן: חלוטים.

סונדוס סאלח: ושלושה רבעים עדיין בדיון.

סונדוס סאלח: זה מתריע על בעיה.

אוסאמה סעדי: אבל זה החוק, חברת הכנסת סאלח, זה הליך.

חזי שוורצמן: יש את חוק העיצומים.

חזי שוורצמן: זה הליך.

אוסאמה סעדי: ברגע שקבלן או חברה מגישים ערר אז זה תהליך.

סונדוס סאלח: אבל זה אומר שיש תקלה.

הדס תגרי: הפרסום לא מחכה לערר.

הדס תגרי: ברגע שמוטל עיצום צריך על פי חוק לפרסם אותו.

חזי שוורצמן: לא, צריך שיהיה חלוט אחרי שלב של זכות הטיעון.

חזי שוורצמן: זה לא נכון.

אוסאמה סעדי: תכף ניתן לך, הדס.

הדס תגרי: אבל לא לערר.

עופר כסיף: אחרי הפרסום.

עופר כסיף: היא מדברת על הפרסום.

הדס תגרי: לא לערר.

חזי שוורצמן: הפרסום כשהוא חלוט אחרי שלב הטיעון של הקבלן.

סונדוס סאלח: מול השימוע.

הדס תגרי: לא חלוט.

הדס תגרי: פרסום - - -

קריאות: - - -

אוסאמה סעדי: בסדר, תנו לחזי.

סונדוס סאלח: הגיע לאתר וראה שיש מחדל, ראה שיש תקלה ויש - - -

חזי שוורצמן: אנחנו יכולים לפרסם עכשיו 400.

חזי שוורצמן: פרסמנו 100 מתוך ידיעה שהחוק אומר שמה שחלוט חלוט זה אחרי זכות הטיעון של הקבלן, זה מה שפרסמנו.

חזי שוורצמן: 400 נמצאים על המדף.

חזי שוורצמן: הקבלנים מוטרדים מ-400 עיצומים.

אוסאמה סעדי: בסדר, זה נתון ששמענו, הדס ואחרים אחרי זה יתייחסו לזה.

חזי שוורצמן: אביא פעם הבאה, יש לי ספרים כאלה של כל קבלן.

עופר כסיף: סליחה, כבוד היושב-הראש, אני רוצה להבין, אני פשוט לא יודע.

אוסאמה סעדי: כן, עופר.

עופר כסיף: האם אסור לפרסם כל עוד שזה לא חלוט או שזה לא נהוג?

חזי שוורצמן: אסור.

חזי שוורצמן: אנחנו עובדים רק לפי החוק.

עופר כסיף: זה ברור.

עופר כסיף: זאת השאלה, אני לא מכיר את החוק בגלל זה אני שואל.

קריאות: - - -

נעה בן שבת: יש רצף של תהליכים אל מול רצף של שימועים.

אוסאמה סעדי: בואו נשמע את נועה היועצת המשפטית.

נעה בן שבת: ההליך של הטלת עיצום כספי זה שקודם מודיעים על כוונה לחיוב, אחרי זה עושים שימוע לאותו אדם, ואחר כך מחליטים.

נעה בן שבת: עם ההטלה בעצם אפשר לצאת ולפרסם.

משה ארבל: גברתי היועצת המשפטית, השאלה היא האם שלב הפרסום חייב להיות גם אחרי הערר בזכות שקיים?

נעה בן שבת: לא.

משה ארבל: או שאפשר לפרסם מייד לאחר שיש החלטה עוד לפני הערר?

עופר כסיף: זאת השאלה.

משה ארבל: לכן אנחנו מבקשים מכם, מכיוון שהיועצת המשפטית אומרת שהחוק אומר שעוד לפני שלב הערר, כאשר ישנה החלטה להטיל עיצום, אפשר לפרסם, תפרסמו.

חזי שוורצמן: אנחנו מפרסמים מה שניתן, חבר הכנסת.

משה ארבל: אדוני ציין שהפרסום שלכם הוא אך ורק לאחר שלב הערר, זה שלב מתקדם יותר.

חזי שוורצמן: לא, לאחר זכות הטיעון אנחנו מפרסמים.

משה ארבל: לאחר זכות הטיעון זה נתון אחר.

משה ארבל: אמרת כשזה חלוט.

הדס תגרי: זה מה שאני אומרת.

חזי שוורצמן: עוד פעם, זכות הטיעון, יש כמה שלבים בדרך.

הדס תגרי: זה מושג לא נכון, זה לא חלוט בשלב הזה.

משה ארבל: בסדר, מאה אחוז.

הדס תגרי: אחרי החלטה.

אוסאמה סעדי: בסיכום נתייחס לנקודה הזאת.

אוסאמה סעדי: חזי, תמשיך.

חזי שוורצמן: 400 עיצומים.

חזי שוורצמן: ה-100 עיצומים - - -

אוסאמה סעדי: אבל הנתון הוא 400.

אוסאמה סעדי: נגד ה-400 חברות - - -

הדס תגרי: הנתון הוא 100 עיצומים שהוטלו.

הדס תגרי: 400 כוונות.

חזי שוורצמן: לא, הנתון הוא 400 עיצומים כשפורסמו 100.

הדס תגרי: 100 עיצומים הוטלו.

אוסאמה סעדי: רק כוונות לעיצומים.

חזי שוורצמן: יש 400 עיצומים, מתוכם פורסמו 100.

הדס תגרי: אז היה צריך לפרסם אותם.

אוסאמה סעדי: יש 400 עיצומים, כן.

חזי שוורצמן: אי-אפשר לפרסם 400, אפשר לפרסם 100.

הדס תגרי: זה לא נכון.

עופר כסיף: איפה החוק קיים?

עופר כסיף: בוא נבדוק את החוק, אני לא מכיר אותו.

עופר כסיף: איפה החוק?

הדס תגרי: זה פשוט לא נכון, החוק להסדרת האכיפה בדיני העבודה - - -

אוסאמה סעדי: עופר, היועצת המשפטית תבדוק את הנושא הזה.

נעה בן שבת: אני לא מצליחה להבין.

נעה בן שבת: אם אתה אומר שיש 400 החלטות על הטלת עיצום כספי, לא הודעות על כוונת חיוב שעדיין מחכות לשימוע, אלא כבר יש החלטות, אז את ההחלטות צריך לפרסם, הן אמורות להיות מפורסמות.

חזי שוורצמן: יש 400 עיצומים שהוטלו על ידי מפקחים בשטח.

חזי שוורצמן: המפקחים חזרו אליי עם 400 עיצומים.

הדס תגרי: בשטח לא מטילים, בשטח מחלקים כוונה להטיל עיצום.

חזי שוורצמן: רגע, כוונה, אותו דבר.

הדס תגרי: 30 יום מחליטים, אז - - -

חזי שוורצמן: זה מה שהתכוונתי.

הדס תגרי: זה פשוט לא נכון.

משה ארבל: הוא מפקח בטיחות, הוא לא משפטן, ולכן - - -

אוסאמה סעדי: בסדר, הדס.

הדס תגרי: תאמין לי שהסברתי - - -

חזי שוורצמן: כל הזמן מתקנים אותי.

נעה בן שבת: זה הפער בין ה-400 ל-100, ועכשיו אנחנו מבינים.

אוסאמה סעדי: בדיוק, הבנו את זה.

אוסאמה סעדי: הלאה, חזי, אנחנו רוצים לשמוע עדכון.

חזי שוורצמן: 400 עיצומים.

חזי שוורצמן: כל יום המפקחים נותנים עיצומים.

חזי שוורצמן: הלאה.

חזי שוורצמן: תחום הגיהות מאוד חשוב, כבוד היושב-ראש, יש פה 800 נפטרים במחלות מקצוע, בוא לא נשכח את העובדה הזאת.

חזי שוורצמן: בענף הבנייה, לצערי כאן ועכשיו - - - בשטח, אבל יש לנו 800 נפטרים לאורך זמן מגיהות.

חזי שוורצמן: הקמנו יחידה לנושא של גיהות, לא אתעכב.

חזי שוורצמן: הלאה.

חזי שוורצמן: אני רוצה קצת, ברשותך, חצי דקה-דקה על הזהות של המפקחים שלנו.

חזי שוורצמן: אנחנו כל הזמן מדברים על המפקחים שלנו, ואנחנו כל הזמן מקבלים טענות ופוסטים כאלה שמשמיצים שאנחנו כן עובדים, לא עובדים, בדרך כלל משמיצים.

חזי שוורצמן: אנחנו לא מקבלים את זה ודוחים את זה על הסף.

חזי שוורצמן: תראו איזה מפקחים, מכל הגוונים, מכל המקצועות.

חזי שוורצמן: יש לנו מפקחות, יש לנו מפקחים, יש לנו מהמגזר הערבי, יש לנו מהמגזר היהודי, יש לנו מכל מיני מגזרים, יש לנו את אחמד שעובד באזור המרכז, יש לנו את קטי, יש לנו את מוחמד, יש לנו את היילו האתיופי.

חזי שוורצמן: אני יכול להביא אותם לוועדה ולספר עד כמה התלאות שלהם, זאת לא עבודה קלה.

חזי שוורצמן: אחד בא מחברת חשמל, אחד בא מאינטל, ממקומות מסודרים באו לתוך, סליחה, האבק והסכנות של אתרי הבנייה.

אוסאמה סעדי: ראינו את השמות, זה מייצג, אבל איך שאמרנו, זה לא מספיק, צריך להוסיף.

חזי שוורצמן: צריך להוסיף, אבל חשוב שנדבר, כי כשאני יוצא מהישיבות של הוועדה אני בא אליהם ומספר מה היה.

חזי שוורצמן: אומרים לי: תשמע – בסדר גמור, רק אני מסכן את חייהם ממש.

חזי שוורצמן: אני לא מתגונן, אני לא מתרץ, אני אומר שהעבודה הזאת מאוד מסוכנת, ואני פה מעל במה זו משבח ונותן להם יישר כוח.

אוסאמה סעדי: אנחנו מצטרפים לתשבחות, ואתה יכול להעביר להם בשם הוועדה שאנחנו מברכים אותם על עבודתם המסורה ומצילת החיים.

משה ארבל: אנחנו רק רוצים לשכפל אותם, זה הכול.

חזי שוורצמן: תודה רבה.

חזי שוורצמן: יש לנו פה את הנתונים של ההרוגים.

חזי שוורצמן: כבוד היושב-ראש, אנחנו לא סופרים נתונים ולא מעניין אותנו, סליחה על הבוטות, אם זה 30 או 40, אפילו אם יהיה כאן בגרף אחד.

אוסאמה סעדי: נכון.

חזי שוורצמן: מה זה משנה אם יש פער או אין, פה כל הזמן מטרידים אותנו בפוסטים ומשמיצים אותנו בפייסבוק.

חזי שוורצמן: מה זה משנה?

חזי שוורצמן: אנחנו פה מראים ירידה, אז יש ויכוח על תאונה זו או אחרת אם זאת תאונת דרכים או התאבדות.

חזי שוורצמן: חלק ממה שהקבוצה מציינת זה בכלל אירועים רפואיים, תאונה שהייתה בלב ים תחת דגל זר, כל מיני שטויות למיניהם שבכלל אנחנו לא מתייחסים ולא ראוי להתייחס אליהם, לא סופרים.

חזי שוורצמן: אני מתחייב לכבוד הוועדה שגם אם תהיה עלייה נבוא לוועדה ונציג, לא רק ירידה.

אוסאמה סעדי: אתה לא יכול להסתיר אם תהיה עלייה, גם אם אתה רוצה אנחנו נראה.

חזי שוורצמן: ברור, אני אבוא ואציג.

אוסאמה סעדי: בהחלט.

חזי שוורצמן: אז יש לנו כרגע – מה זה כרגע?

חזי שוורצמן: יש ירידה של 45% בכמות ההרוגים בבנייה, וזה יימשך כל עוד אנחנו פועלים בשטח.

משה ארבל: השאלה אם אתה מנרמל את זה ביחס לירידה בכמות התחלות הבנייה, אז השאלה אם זאת באמת ירידה.

חזי שוורצמן: חבר הכנסת ארבל, הזכירו פה את הקורונה, אני רוצה להגיד משהו, כמות התחלות הבנייה גדלה ב-2020 בהשוואה ל-2019.

משה ארבל: תשתיות או מגורים?

חזי שוורצמן: הקורונה לא השפיעה על התוצאות, חד וחלק.

חזי שוורצמן: על מגורים, על בנייה רוויה, ועל מגדלי משרדים זה לא השפיע, הם עבדו כאילו אין מחר.

אוסאמה סעדי: אבל על מס' העובדים זה כן השפיע, כי בחלק מהתקופות היו סגרים, וחלק גדול מהעובדים הפלסטינים בחלק מהתקופות לא עבדו.

אוסאמה סעדי: אכן היה חוק שחוקקנו שמתיר להם לישון פה ולסדר להם מקומות לינה.

חזי שוורצמן: נכון, אבל היו יותר התחלות בנייה.

הדס תגרי: - - - התחלות הבנייה.

אוסאמה סעדי: אין ספק ואין חולק ואף אחד לא יחלוק על זה שיש ירידה, ואנחנו רוצים שהירידה הזאת תימשך עוד ועוד ועוד, על זה כולנו מסכימים.

חזי שוורצמן: לגבי יישובים במגזר הערבי, חשוב לנו מאוד להיכנס ליישובים האלה.

חזי שוורצמן: אנחנו נכנסים ליישובים.

חזי שוורצמן: יש כאן רשימה, אום אל פחם, רהט, יפיע, נצרת.

חזי שוורצמן: כבוד היושב-ראש, היינו מתוכננים להיפגש עם ראשי הערים, אנחנו רוצים, מבקשים פה מהוועדה שתשפיע על ראשי מועצות ורשויות ערביות לשיתוף פעולה, שמחלקת הרישוי של המועצה או של היישוב תלך איתנו.

חזי שוורצמן: הרי מה הבעיה?

חזי שוורצמן: כמעט 70% מהאתרים לא מדווחים לנו בכלל, הם לא נמצאים על הרדאר שלנו.

סונדוס סאלח: אבל למה?

סונדוס סאלח: למה הפספוס הזה?

סונדוס סאלח: בוא נבין איפה הפספוס הזה.

חזי שוורצמן: הפספוס שאין לנו עדיין מימשק.

סונדוס סאלח: בוועדה המרכזית, בוועדה המקומית?

חזי שוורצמן: לא מועבר אלינו, כבוד חברת הכנסת.

אוסאמה סעדי: אתם לא יודעים?

אוסאמה סעדי: אתם לא מקבלים על כל התחלת בנייה?

חזי שוורצמן: פנינו לפורום ה-15 ופנינו למטה הדיור, כשהיה מטה הדיור לפני הבחירות, וביקשנו מהם שיתוף פעולה של פורום ה-15, שבשלב מתן ההיתר הקבלן ברשות המקומית יעביר לנו את המידע, אפילו נבנה מערכת מקוונת.

חזי שוורצמן: זה לא עובד.

סונדוס סאלח: אולי דרך איחוד הקבלנים לחייב כל קבלן לדווח על כל אתר בנייה שהוא מתחיל לעבוד בו.

חזי שוורצמן: עם עיריית תל אביב, עיריית ירושלים, עיריית אשדוד, אנחנו עושים מבצעים משותפים ביחד, יש מדים של מינהל הבטיחות ויש מדים - - -

סונדוס סאלח: אז בוא נעשה כמה שיותר ממקור מידע אחד, איחוד הקבלנים וגם הרשויות המקומיות, וככה נמזער.

אוסאמה סעדי: אני מציע, סונדוס, חשבתי שאולי נייחד כבר את הישיבה הבאה לעניין הזה של אתרים ביישובים, לא אתרים גדולים, במיוחד אתרים בחברה הערבית, ואיך נוכל לקדם את הנושא הזה בין משרד העבודה לבין הרשויות לבין זה.

איל בן ראובן: אתרים לא רשומים.

אוסאמה סעדי: אז את הנושא הזה העלינו.

אוסאמה סעדי: ואני רוצה לייחד ישיבה מיוחדת לעניין הזה של אתרי בנייה בחברה הערבית ואיך נעשה את הסנכרון הזה.

סונדוס סאלח: נזמין את ועדות הבנייה ואת איחוד הקבלנים ואת כל הגורמים.

אוסאמה סעדי: בדיוק, וזה בסדר.

אוסאמה סעדי: חזי, תתכנס, אנחנו חייבים.

חזי שוורצמן: יש כאן דוגמאות, חברת הכנסת מאום אל פחם, לפני זמן קצר, פיגומים שנראים ממש על הפנים, עומדים להתמוטט.

חזי שוורצמן: פשוט הוצאנו את העובדים ואמרנו אין עבודה, תהרסו, אין.

חזי שוורצמן: אמרו נזק כספי.

חזי שוורצמן: זה לא מעניין.

חזי שוורצמן: אפילו ראש עיריית אום אל פחם הגיע לאתר, הסכים איתנו, אתה יכולים לשאול אותו.

אוסאמה סעדי: נכון.

חזי שוורצמן: לגבי קו החיים.

חזי שוורצמן: יש טענה שאומרת שאם אזרח שעובר ברחוב רואה איזה ליקוי, למי הוא יפנה?

חזי שוורצמן: למשרד העבודה?

חזי שוורצמן: מאוד פשוט, בלחיצה הכי קלה בגוגל עולה לו אפליקציה של המוס"ל, המוסד לבטיחות וגיהות שמחובר אלינו למשרד העבודה, הקמנו גם יחידה בתוך משרד העבודה, קוראים לה "הקו החם" פלוס "קו החיים".

חזי שוורצמן: יש פה את ההתפלגות של הפניות.

חזי שוורצמן: סתם לדוגמה, משנת 2019 ועד היום היו 2,300 פניות.

חזי שוורצמן: מה המנגנון?

חזי שוורצמן: כל פנייה מטופלת על ידי מדריך של המוסד לבטיחות וגיהות, הולך לאתר, אחר כך מחזיר לנו תשובה אם ראוי שנבקר שם.

חזי שוורצמן: זאת אומרת, אם המצב שם מאוד מסכן חיים או לא.

חזי שוורצמן: ברגע שהוא מודיע לנו שהוא מסכן חיים אנחנו מגיעים לשם.

חזי שוורצמן: סגרנו 340 אתרים בשנת 2020.

עופר כסיף: סליחה, שאלה ביחס לזה, כמה פקחים או אנשים שאמונים על זה ושתפקידם לטפל בזה יש?

חזי שוורצמן: למינהל הבטיחות יש כ-80 מפקחים פעילים שמדי יום יוצאים למשימתם.

עופר כסיף: 80 בכל הארץ.

חזי שוורצמן: 80 בכל הארץ, חמישה מחוזות.

סונדוס סאלח: הם המשיכו או הוחרגו בתקופה הזאת?

סונדוס סאלח: ה-80 המשיכו לעבוד כרגיל?

חזי שוורצמן: בתקופה של הסגר הראשון השאירו לי 30%, ולקחו את היתר לפיקוח על תקנות הקורונה, שזה היה כנראה יותר דחוף אז.

חזי שוורצמן: היום בסגר השני, בגל השני, כל ה-80 נמצאים בחסותי, ועדיין זה מתחלק על 13,000 אתרי בנייה ו-70,000 מפעלים.

סונדוס סאלח: אז אתה אומר שה-80 בעת הזו ממשיכים לעבוד כרגיל, מועסקים כרגיל.

חזי שוורצמן: בעת הזו כן.

אוסאמה סעדי: חזי, בשלב הזה תודה.

אוסאמה סעדי: אני רוצה עכשיו לשמוע את נציג רשם הקבלנים – הדס, אני משאיר אותך אחרי שנשמע את רשם הקבלנים ואת הכול, ואז תוכלי להתייחס, וגם ניתן לאיל בן ראובן, וגם לחברתנו היבה יזבק שנמצאת בזום, היא הגישה גם שאילתה בנושא הזה של האכיפה.

אוסאמה סעדי: אחרי שנשמע את רשם הקבלנים אני אתן לחברתנו היבה יזבק.

אוסאמה סעדי: בבקשה, אילן אליהו רשם הקבלנים.

אילן אליהו: בוקר טוב, ברשותכם, העברתי קצת נתונים על אמצעי משמעת שנקטתי.

אוסאמה סעדי: קיבלנו את זה וזה מונח בפני חברי הוועדה.

אילן אליהו: בשנתיים האחרונות, ובמיוחד ב-2020.

אילן אליהו: אבל לפני זה אני רוצה בכמה מילים רקע נורמטיבי לעניין הזה של התהליך שאני עושה מול הקבלנים בנושא הזה של בטיחות.

אילן אליהו: אני רוצה לפתוח בזה שאני אומר שרשם הקבלנים הוא לא הרגולטור שאחראי על אכיפת חוקי הבטיחות באתרי בנייה.

אילן אליהו: זה צריך להיות ברור.

אילן אליהו: מכאן אני מפעיל את הסמכויות שלי לפי סעיף 8(א) לחוק רישום קבלנים.

אילן אליהו: סעיף 8(א) הוא הסעיף שאומר מי לא יכול להיות קבלן רשום בפנקס הקבלנים, ואם הוא כבר נרשם הרישום שלו יבוטל או יינקטו נגדו אמצעי משמעת אחרים לפי העניין.

אילן אליהו: סעיף קטן (3) של סעיף 8 אומר "מי שנהג דרך קבע בניגוד לנוהג המקובל במקצועו כפי שהוגדר בתקנות".

אילן אליהו: והתקנות הן תקנות ערעור מהימנות והתנהגות בניגוד לנוהג המקובל, כשתקנה 2 לתקנות האלה קובעת מהו "הנוהג המקובל" במקצועו של קבלן.

אילן אליהו: סעיף קטן 6 של תקנה 2 אומר "קבלן מבצע את העבודות ברמה ובטיב התואמים את התחייבויותיו החוזיות ואת הדרישות המקצועיות של הענף שבו הוא רשום בפנקס".

אילן אליהו: אז לפי זה ההנחה שלנו, והיא הנחה נכונה, שקבלן שלא שומר על בטיחות באתרים שלו מתנהג בניגוד לנוהג המקובל במקצוע שלו.

אילן אליהו: משנת 2018 אנחנו מקיימים מתווה מאוד טוב ויעיל מול משרד העבודה, מול מינהל הבטיחות.

אילן אליהו: אני מקבל ממינהל הבטיחות מידע על קבלנים שלפי שיקול דעתו המקצועית הפרו בצורה משמעותית את כללי הבטיחות באתרים שלהם.

אילן אליהו: מבחינתי, הגענו אחרי מאמצים לכך שחוות הדעת או המסקנות או הסיכומים של מינהל הבטיחות הם מבחינתי פסק דין.

אילן אליהו: כשאני מקבל את צווי הבטיחות אני לא מתווכח עם הקבלן האם הם נכונים, האם הם לא נכונים, לא מעניינות אותי הנסיבות שבגינן בוצעו הצווים האלה.

אילן אליהו: שוב, מבחינתי הם פסק דין.

אילן אליהו: אני עושה מולו תהליך, קבעתי לעצמי איזשהו לוז של 60 יום לסיום התהליך הזה, ובסופו של התהליך אני מביא אותו לשימוע בפני ועדה מייעצת לרשם הקבלנים, שהיא ועדת מומחים.

אילן אליהו: כל חברי הוועדה הם מהנדסים מהאקדמיה ומהשטח, ונערך שימוע.

אילן אליהו: שוב אני אומר, גם בשימוע לא כל כך מעניינות – מעניין, אבל זה לא משמעותי, יש לזה משקל אבל לא משקל משמעותי – הנסיבות שהביאו להוצאת הצווים.

אילן אליהו: אותנו מעניין מה הקבלן עשה כדי לתקן, מה הלקחים שהוא הפיק מכמעט תאונות, איך הוא התארגן מבחינת ארגון כקבלן וגם באתרי הבנייה.

אילן אליהו: לפי הזה הוועדה שוקלת וממליצה על אמצעי המשמעת, אם כן, כמה, ובאיזה מידה, ואני מקבל את ההחלטה שלי.

אילן אליהו: אני רוצה להזכיר שההחלטות שלי נבחנות בבית משפט.

אילן אליהו: כלומר, הקבלן הולך ומגיש ערר על ההחלטות שלי, וזה כבר קרה בנושא הזה בגלל העבודה שעשינו מול מינהל הבטיחות אז הערערים נדחו.

אילן אליהו: ועדת הערר דחתה את הערערים ונתנה רוח גבית לפעולות שלי.

אוסאמה סעדי: אילן, אתם פועלים בעניין הזה של אכיפה ומשמעת רק אחרי שאתם מקבלים הודעות ממשרד העבודה על קבלנים, איך ששמענו מחזי, חברה או קבלן שרק הגיע, צבר עשר דוחות, אז אתם מקבלים ואז אתם מעבירים את זה לוועדת משמעת, או שאתם כרשם קבלנים יש לכם פקחים אצלכם או שיש לכם פיקוח או פיקוח עצמי של רשם הקבלנים?

אילן אליהו: לא.

אילן אליהו: הפיקוח שיש לי, ויש לי, הוא לעניין אכיפת חוק רישום קבלנים.

אילן אליהו: הקבלנות הלא רשומה וכו' היא בעקיפין תורמת לעניין של הבטיחות, לדעתי, כי קבלן שאין לו רישיון עובר על חוק רישום קבלנים, אז הוא עובר גם על חוקים אחרים, בכלל זה כללי הבטיחות.

אילן אליהו: פתחתי ואמרתי שאני לא אוכף את כללי הבטיחות, אין לי יכולת כזאת, אני לא האיש המקצועי ומשרד השיכון הוא לא המשרד המקצועי.

אילן אליהו: אני סומך את ידי על מה שמינהל הבטיחות מעביר אליי.

אילן אליהו: הייתה לנו שנה שלמה מ-2017 עד 2018 כדי להסדיר את המתווה בינינו, איך בדיוק אנחנו מקבלים את הצווים.

אילן אליהו: במקביל גם משרד העבודה, מינהל הבטיחות, עשה עבודה כדי לשפר את הצווים, ככה שלקבלנים לא יהיה הרבה מה לטעון כלפי הצווים האלה שהוטלו.

אילן אליהו: כלומר, הם ערך ראייתי חזק שאני יכול לפעול באמצעות הצווים האלה כלפי הקבלן.

אילן אליהו: עניתי על השאלה שלך, כבוד היושב-ראש.

אוסאמה סעדי: יש לי עוד שאלה שלא קשורה לתחום של האכיפה בבטיחות, אבל היא קשורה לכל העניין הזה של קבלנים וקבלני משנה.

אוסאמה סעדי: איך אתם מתמודדים עם התופעה הזאת שהרבה קבלנים רשומים מקבלים מכרזים ואז הם מעבירים אותם לקבלן משנה אחד, וקבלן המשנה מעביר את זה לקבלן משנה, וחלק מהקבלנים האלה הם בכלל לא קבלנים רשומים?

אילן אליהו: זה בדיוק התפקיד של רשם הקבלנים, לאכוף את חוק רישום קבלנים.

אוסאמה סעדי: לכן שאלתי אותך.

אילן אליהו: הקבלנים האלה, כל מי שמבצע בסופו של דבר בשטח את העבודה צריך להיות עם רישיון בענף המתאים ובסיווג המתאים.

אילן אליהו: לי יש יחידת אכיפה, היא מאוד קטנה, אני נעזר במיקור חוץ, ואני עושה סריקות באתרים ומאתר את המקרים האלה.

אילן אליהו: יש לי תוכנית עבודה סדורה וחלוקה לפי אזורים בארץ, ואנחנו הולכים ופועלים נגד הקבלנים האלה.

אילן אליהו: אני פועל נגד הקבלנות הזאת בשני מישורים.

אילן אליהו: אחד, בתחום המינהלי שזה נגד הקבלן הרשום שהעביר את העבודה לקבלן שאינו רשום.

אילן אליהו: זאת עבירה מינהלית, ואני פועל מולו.

אילן אליהו: בממד השני נגד הקבלן הלא רשום אני מוציא צו הפסקת עבודה מינהלי ל-15 יום, וב-15 הימים האלה צריך להגיש כתב אישום.

אילן אליהו: מי שצריך להגיש את כתב האישום זאת הרשות המקומית, אבל זה לא נעשה, לכן גם את זה לקחנו אלינו למשרד השיכון.

אילן אליהו: וממש בתקופה הקרובה כבר יש לנו כתבי אישום מוכנים להגיש לכמה קבלנים כאלה שביצעו עבודות ללא רישיון.

אוסאמה סעדי: תודה.

אוסאמה סעדי: עכשיו נשמע בזום את חברת הכנסת חברת הוועדה היבה יזבק, שנמצאת בבידוד שהיום מסתיים.

אוסאמה סעדי: שלום לך, היבה יזבק, מה שלומך?

היבה יזבק: שלום, בסדר גמור.

היבה יזבק: תודה, אוסאמה חברי כבוד היו"ר, ושאר החברים והמשתתפים.

עופר כסיף: אתה נהנית, היבה?

עופר כסיף: זה לא פייר.

היבה יזבק: אני שמחה על המשך הדיון כפי שהבטחת, כבוד היושב-ראש, בעניין חשוב זה.

היבה יזבק: שמעתי גם את ההצגה של חזי וגם עברתי על הדוח שכבר שלחו לפני הישיבה.

היבה יזבק: אני רוצה להתייחס ולהדגיש קודם כול, שאכן כפי שאמרת שלחתי שאילתה כבר לפני חודש וחצי.

אוסאמה סעדי: נכון.

היבה יזבק: עוד לא קיבלנו תשובה בכתב, היא לא נענתה, למרות שהדגשנו שהמידע שאנחנו דורשים בשאילתה הזו מאוד נחוץ לדיון זה, ומשום מה אנחנו לא מקבלים אותה.

היבה יזבק: אני רואה שיש כאן התחמקות גם מלתת אינפורמציה ומידע מדויק ונחוץ לצורך קיום ישיבות אלה.

היבה יזבק: שמעתי מההצגה של חזי שחלק מהדברים שדרשתי, אם כן הוא התייחס אליהם, אבל בדברים הקונקרטיים, איפה שהיה לנו חשוב להיכנס לפרטי פרטים וברמת המיקרו כדי לנסות לפתור את הבעייתיות, לא היה מענה.

היבה יזבק: וזה גם מוזר שהם לא עונים לשאילתה גם אחרי שעובר חודש משליחתה.

היבה יזבק: בכל זאת, אני רוצה לשמוע מחזי התייחסות לגבי כמה קבלנים וכמה אתרי בנייה קיבלו צו חוזר, ומה עושים במקרים כאלה.

היבה יזבק: לא ראיתי שיש התייחסות עניינית לעניין זה בתוך הדוח.

היבה יזבק: אני גם רוצה לשמוע לגבי הנוהל לצו הבטיחות שהוטל, והאם מתקיימים ביקורים פיזיים כדי להטיל את הצו או שזה רק חלק ממהלך פיקוח?

היבה יזבק: איך זה נעשה בעצם, ותוך כמה זמן גם נדרש מפקח לשוב לאותו אתר לבדוק כדי להסיר את הצו, ומהו משך הזמן הממוצע?

היבה יזבק: יש דברים ענייניים קונקרטיים, יש מידע שנחוץ לנו כדי שנוכל להתקדם, ופשוט המשרד לא מספק אותו.

היבה יזבק: אנחנו שולחים שאילתות, וזה מאוד מוזר שהם לא עונים לשאילתות למרות שהזמן עבר, ולמרות שהדגשנו שוב ושוב שזה מידע שנחוץ לישיבה זו.

היבה יזבק: אז אני א'.

היבה יזבק: כן מבקשת שוב שיענו על השאילתה בכתב באופן ענייני; ו-ב'.

היבה יזבק: לספר את האינפורמציה החסרה בהצגה שהייתה היום בחלק מהדברים שהתייחסתי אליהם עכשיו.

היבה יזבק: תודה.

אוסאמה סעדי: תודה, היבה.

אוסאמה סעדי: אנחנו מחכים שתחזרי אלינו לוועדה ולכנסת.

אוסאמה סעדי: הייתי מציע, היבה, שאת הדברים שלא נענו בשאילתה – הרי קיבלנו חלק מהנתונים גם ממשרד העבודה וגם מרשם הקבלנים – תשלחי לוועדה, ודרך הוועדה נפנה למשרד העבודה ונבקש, ואז הם חייבים לענות גם לך וגם לוועדה.

אוסאמה סעדי: תודה, היבה.

היבה יזבק: אין בעיה, אוסאמה, אבל זה רק מראה שיש בעייתיות שחודש וחצי עברו והם לא נותנים את האינפורמציה.

היבה יזבק: פשוט יש התחמקות, אין לי דרך אחרת להסביר את זה חוץ מהתחמקות מלתת את האינפורמציה.

אוסאמה סעדי: תכף חזי יענה גם על זה.

אוסאמה סעדי: חשוב מאוד שיענו על השאילתות, ויש גם חובה וזמנים קבועים.

עופר כסיף: מחר עונים לי על שאילתה שהגשתי במאי, אז Welcome to the club.

אוסאמה סעדי: זהר קליין, שלום, שמעת את הדיון שלנו, ואנחנו רוצים תשובות.

אוסאמה סעדי: החשב הכללי היה אמור לתת הוראות בעניין השעיית קבלנים שהם עבריינים מועדים, ומבצעים עבירות חוזרות ונשנות והפרת הוראות בטיחות, ועד היום לא ראינו ולא שמענו שבאמת החשב הכללי הוציא הוראות כאלה, אז תעדכני אותנו בנושא הזה, בבקשה.

זהר קליין: שלום לכולם, אגיד שאני מחטיבת נכסים, רכש ולוגיסטיקה בחשב הכללי, בראש החטיבה עומד גבי שוחט.

זהר קליין: אנחנו לא גוף רגולטורי עם סמכויות משפטיות כלשהן, אני מייצגת בעצם את הממשלה כמזמין עבודות בינוי, כמזמין מאוד גדול במשק.

זהר קליין: כבר בסוף שנת 2018 עבדנו בחשב הכללי על יצירת קריטריון בטיחות לקבלנים מוכרים, שהם הקבלנים היחידים המורשים לבצע עבודות בינוי ממשלתיות.

זהר קליין: ואחרי שפרסמנו את הקריטריון כבר בפברואר 2019 הבנו שחל גידול משמעותי, כמו שגם חזי ציין, באכיפה של מינהל הבטיחות, ועשינו התאמות.

זהר קליין: ישבנו וחשבנו איך אנחנו עושים קריטריון שישפיע ויסנן את הקבלנים העבריינים שעושים את עבירות הבטיחות, והם לא יוכלו לעבוד עם הממשלה.

זהר קליין: הקריטריונים החדשים פורסמו ביולי 2020, וכבר על פיהם הושעה קבלן ראשון לפני כחודש.

זהר קליין: הקריטריונים החדשים מתבססים, בניגוד לקריטריון הישן של ספירת צווים, מי שבעצם קיבל שני צווים הושעה, הקריטריון החדש הוא קריטריון איכותני יותר שמתבסס על הגוף המקצועי, שהוא בעצם מינהל הבטיחות בזרוע העבודה.

זהר קליין: הקריטריון מתבסס על תהליך קיים, שכבר דיברו עליו גם אילן אליהו וגם חזי, על העברה של תיק שהוא פנייה ממינהל הבטיחות לרשם הקבלנים, שהפנייה הזאת כוללת כמה צווים.

זהר קליין: לא רק ספירה כמותית, אלא גם ספירה איכותית, חומרת ההפרות, מדדים אחרים כמו גודל הקבלן, ריבוי האתרים, וכדומה.

זהר קליין: קבלן שהועברה לגביו פנייה כזאת אנחנו משעים אותו מיידית מרשימת הקבלנים המוכרים, ובמקביל מתנהל מולו הליך של רשם הקבלנים.

זהר קליין: אבל אנחנו אומרים כמזמין ממשלתי כבר בשלב הזה שהועברה לגביו פנייה ונעשתה לגביו עבודה – ומינהל הבטיחות בזרוע העבודה, שהוא הגוף המקצועי, אומר מבחינתו שיש פה מקום לבדוק – אנחנו כבר בשלב הזה משעים אותו מרשימת הקבלנים המוכרים.

אוסאמה סעדי: זהר, את אומרת שהיו הנחיות ביולי וכבר קבלן אחד הושעה והוצא מרשימת הקבלנים.

אוסאמה סעדי: אני מבקש שתשלחו לוועדה את ההנחיות האלה שגיבש החשכ"ל, אפשר?

זהר קליין: בשמחה.

זהר קליין: בטח.

אוסאמה סעדי: אז, מנהלת הוועדה ענת, לטיפולך.

אוסאמה סעדי: תודה.

אוסאמה סעדי: איציק מויאל, בבקשה, תחכים אותנו.

יצחק מויאל: שלום לכולם, בוקר טוב, אני קצת צרוד, אז תסלחו לי.

אוסאמה סעדי: זה בסדר, בריאות.

יצחק מויאל: קודם כול, אני מברך את יושב-ראש הוועדה ואת הוועדה שמקפידים להיות עם אצבע על הדופק בכל מה שקשור לנושא של בעיות הבטיחות בענף הבניין.

יצחק מויאל: אני רוצה להזכיר לחברים שאני רואה פעם ראשונה בוועדה שנעשו מאמצים רבים עד 2018.

יצחק מויאל: וכשה

יצחק מויאל: הסתדרות הגיעה למסקנה שהממשלה תמיד הסירה את האחריות ממה שקורה בענף הבניין הכרזנו סכסוך עבודה פעם ראשונה במשק, לא בתנאי עבודה, לא תנאי שכר, לא פנסיה, אלא שהמדינה או שהממשלה תיקח את האחריות, וחתנו על הסכם.

יצחק מויאל: ואני ממליץ ליושב-ראש הוועדה, שעושה עבודה מדהימה, עקבית, ועומד בכל הדברים שהתחייב – חתמנו על 12 סעיפים עיקריים שהממשלה החליטה או התחייבה במסמך הזה איתנו לקיים אותם.

יצחק מויאל: בחלק המרכזי של הדברים, כמו שדיברה כרגע הגב' מהחשכ"ל, זה אחד מהסעיפים שהמדינה הייתה מפרסמת מכרזים בלי להזכיר או בלי לתת התניה לתנאי הבטיחות בתנאי המכרז.

יצחק מויאל: זאת אומרת שכל מי שרצה לתת מחיר יותר זול ולא התייחס לבטיחות זכה.

יצחק מויאל: רציתי להוסיף שעם כניסתו של יושב-ראש מינהל הבטיחות חזי שוורצמן, יש בינינו המון ויכוחים, יש בינינו המון דברים, אבל אני כיושב-ראש ההסתדרות של ענף הבנייה, שאמון על הנושא הזה של לאכוף את כל הסעיפים של ההסכם, זוכה לשיתוף פעולה יוצא מגדר הרגיל.

יצחק מויאל: אני אתן כמה דוגמאות.

יצחק מויאל: מעבר לזה, לא נשכח, שאלה חברת הכנסת הקודמת שהתייחסה לכמה אתרים יש בענף הבנייה, היום נכון לפי הנתונים שלנו יש למעלה מ-13,500 אתרים רשומים, וגילינו להפתעתנו שיש גם אתרים לא רשומים שמתנהלים ופועלים, גילינו אותם תוך כדי ביקור במקומות העבודה.

יצחק מויאל: חלק מהנושאים שאני רוצה להזכיר, את הבעיה של המנופים, את הבעיה של המנופאים הצלחנו, אחד, להעביר את החוק, והיום רק חברות ייעודיות מעסיקות מנופאים.

אוסאמה סעדי: בעי"ן, לא בה"א.

יצחק מויאל: ההסתדרות וההתאחדות עם התאחדות בוני הארץ חתמנו על מזכר הבנות כדי לוודא קיום של כל התנאים לגבי הנושא של הבטיחות, במקביל חתמנו על הסכם קיבוצי עם כל חברה בנפרד.

יצחק מויאל: אתן דוגמה, חברת קוגן מעסיקה 120 עובדים, והתנאים שם כדי שתקפיד על הנושא של הבטיחות, על הנושא של הרישיונות.

יצחק מויאל: אם אתם שמים לב, לא לפתוח פה לשטן, בנושא של המנופים חל שינוי מאוד מאוד גדול.

יצחק מויאל: הדרך עוד ארוכה, אבל היום התחום הזה בשליטה, יותר בשליטה, יותר בפיקוח.

יצחק מויאל: הנושא של המשאבות, אני לא יודע למה חזי לא הזכיר, זאת נקודה מאוד מאוד מאוד חשובה.

יצחק מויאל: היו לנו שבעה הרוגים בנושא של המשאבות.

יצחק מויאל: פה זכינו לשיתוף פעולה עם ההתאחדות וגם עם מפעילי המשאבות, גם עם העובדים, ובימים האלה מתפרסם שעד 31 בדצמבר יצא נוהל מפע"ר ביחד עם ההתאחדות, ביחד עם ההסתדרות.

יצחק מויאל: לא תיכנס משאבה לאתר בניין לעובד לא מורשה שאין לו רישיון.

יצחק מויאל: אם זה יאושר בימים הקרובים החל מ-1 בינואר 2021 – חברים קודם יכלו להיכנס ולהפעיל משאבה, כל אחד, גם מלצר, גם טבח, לא לפגוע במעמדם, גם הנושא הזה בפיקוח ובשליטה ופועל.

יצחק מויאל: אני מזדהה איתכם עם כל פגיעה, עם כל הרוג, אבל תזכרו, גם בסגר הראשון וגם בסגר השני ענף הבניין הוחרג.

יצחק מויאל: אומנם הוא עובד פחות אבל הוא היחידי שנשאר לעבוד פתוח.

יצחק מויאל: אז אם יש סימן של הפחתה או ירידה בנושא של פגיעות בענף הבניין אנחנו צריכים לברך על כך.

יצחק מויאל: הדבר האחרון שאני רוצה להתייחס אליו הוא שרוב הדברים שדיברנו עליהם כאן, כמו שהעליתם, כל החומר, אם זה ההסכם הקיבוצי, אם זה הנושא של חוברת בטיחות, אם זה הנושא של קמפיין – בטח איל בן ראובן יתייחס אליו – כל החומרים שקשורים בנושא בטיחות מתורגמים לשבע שפות על ידי ההסתדרות, גם בערבית, גם ברוסית, גם בתאילנדית, תורכית, מולדובית, מתורגמים גם באתרים של ההסתדרות וגם בחוברות.

יצחק מויאל: ובטח איל יציג כאן את הקמפיין שהולכים לעשות בצורה מאוד חזקה.

אוסאמה סעדי: תודה, איציק.

יצחק מויאל: הנה, אני מסיים, דבר אחרון, ברשותך.

יצחק מויאל: אחד הדברים שגילינו כדי שנוכל לצמצם וגם לעזור למינהל הבטיחות, שעושה עבודה מורגשת בזמן האחרון וטובה, ויש עוד הרבה, אנחנו צריכים לתת לו שני כלים.

יצחק מויאל: אחד, אם הוועדה תצליח לתת יותר משאבים, כי 80 מפקחים ל-13,500 אתרים זה לא מספיק; והדבר השני, לעשות חלוקת אחריות צודקת באתר הבניין, שגם מזמין העבודה, גם הקבלן, גם היזם, גם המהנדס, גם האדריכל, גם הפרויקטור, כל אחד ייקח אחריות.

יצחק מויאל: ואם התקנה הזאת תעבור ותאושר פה בקריאה ראשונה, שנייה ושלישית לא יהיה פה מישהו באתר שאם יקרה אסון או פגיעה או הרוג לא יקבל את האחריות עליו.

יצחק מויאל: וכך נעזור גם למנהל העבודה שכל האחריות נופלת עליו.

יצחק מויאל: אני רואה את האור בקצה המנהרה, צריכים להמשיך בטיפול.

יצחק מויאל: אני מודה לרשתות החברתיות שעוזרות לנו ומעלות על סדר-היום את כל הנושא הזה.

אוסאמה סעדי: איציק, אני מאוד מעריך את העבודה שלכם כהסתדרות, וגם אנחנו בקשר רצוף עם דחיל חאמד, שהוא יו"ר.

יצחק מויאל: תודה שאתה מזכיר אותם, הם עושים עבודה טובה, ואם אתה מזכיר, הצוות של דחיל וואליד עשו והשתתפו איתנו בהכשרה של 560 עובדים פלסטינים, הם הגיעו ביום עיון.

אוסאמה סעדי: אמרתי, כנראה שלא היית, שהצלחנו להשיג עוד 5 מיליון שקל מהאוצר רק בשביל בטיחות בעבודה.

אוסאמה סעדי: אז אנחנו מחויבים גם איתכם, גם עם משרד העבודה, לראות איך ננצל ונשקיע וננתב את הסכום הזה גם עם מטה הקבלנים, לראות איך אפשר לקדם - - -

יצחק מויאל: זה מטה הבטיחות המשותף, להזכיר.

אוסאמה סעדי: מטה הבטיחות המשותף.

אוסאמה סעדי: אבל גם התייחסת לחלק מהתקנות, אם זאת חלוקת אחריות, לא הזכרת את רשתות המגן, שגם הוא אחד מהסעיפים בהסכם ביניכם לבין האוצר, וגם את תקנות הפיגומים הזכרתי, וציינתי שאנחנו חייבים לסיים את שלושת הדברים האלה.

אוסאמה סעדי: אז אני מציע שבימים הקרובים נקבע פגישת המשך עדכון לא פורמלית איתכם ועם משרד העבודה, ונראה איפה אנחנו עומדים בדברים האלה כדי להביא את זה לוועדה.

אוסאמה סעדי: חבר הכנסת עופר כסיף, שאלת אותי שאלה ובדיוק איציק מויאל הרים לך להנחתה בעניין מס' הפקחים, 80.

עופר כסיף: רציתי להציע אופרטיבית שנפנה מפה מהוועדה לשר העבודה ונדרוש הגדלה משמעותית של מס' הפקחים.

עופר כסיף: לפי מה שהבנתי מחזי, וגם ידענו לפני, וכל פעם הנושא הזה לדעתי עולה, יש כמה אמרת?

עופר כסיף: 70,000 מפעלים וקרוב - - -

חזי שוורצמן: 70,000 מפעלים ועוד 13,000 אתרים.

עופר כסיף: 13,700 נדמה לי, נכון?

עופר כסיף: כמעט 14,000.

אוסאמה סעדי: 14,000 אתרים בערך.

עופר כסיף: כן, 14,000 אתרים, 80 פקחים.

אימאן ח'טיב יאסין: זה מה שאמרתי בהתחלה, הזוי.

עופר כסיף: זה דבר לא נורמלי.

עופר כסיף: אני לא רוצה חס וחלילה שזה יתפרש כאילו אני משתלח באוכלוסייה המאמינה, הדתית, חס וחלילה, אבל זה לא הגיוני – רק כדי לסבר את האוזן, הפער בין פקחי הכשרות למס' הפקחים בבנייה זה דבר לא הגיוני.

עופר כסיף: צריך להגדיל באופן משמעותי פי כמה וכמה את מס' הפקחים.

עופר כסיף: אני לא מקנא - - -

יצחק מויאל: כסיף, אם לא היינו עושים את סכסוך העבודה היו רק 20.

יצחק מויאל: עד שלא עשינו את סכסוך העבודה היו לו 20.

עופר כסיף: זה דבר לא יאומן.

עופר כסיף: הרי כולנו מסכימים שיש מגפה בתאונות העבודה.

עופר כסיף: גם היום הייתה תאונת עבודה, פועל נפצע בינוני.

עופר כסיף: כל יום.

עופר כסיף: כל יום או שנופלים או שמתחשמלים או – הדבר הזה הוא מגפה, אחת מהמגפות, יותר חמורה ממגפת הקורונה, בלי להקל ראש במגפה הזו, שלא יגידו שאני מאלה שמכחישים אותה, אתם יודעים, יש כאלה שרוצים להגיד את זה.

עופר כסיף: אבל זאת מגפה שכדי לטפל בה צריך פי כמה וכמה יותר פקחים.

עופר כסיף: לכן אני מבקש מכבוד היושב-ראש שנוציא מכתב מסודר בשם הוועדה לשר העבודה, ונדרוש לאור המציאות הזאת הגדלה משמעותית של מס' הפקחים.

עופר כסיף: וגם מאיר רצה.

אוסאמה סעדי: תודה.

אוסאמה סעדי: חבר הכנסת לשעבר, יושב-ראש מטה הבטיחות בארגון הקבלנים, איל בן ראובן, הוא היה גם דובר, בבקשה.

איל בן ראובן: מטה הבטיחות המשותף של ההסתדרות והתאחדות הקבלנים של ענף הבנייה.

איל בן ראובן: צוהריים טובים, את יכולה להעלות לי בבקשה את השקף הראשון שלי?

איל בן ראובן: אני רוצה לדבר פה קצת על כיוון קצת שונה ממה שמדובר פה, ואנסה לשכנע אתכם.

איל בן ראובן: לא בטוח שאצליח, אבל אנסה.

איל בן ראובן: תראו, המטרה מבחינתנו, ולדעתי אין חילוקי דעות על המטרה, היא לשנות את תרבות הבטיחות בענף הבנייה.

איל בן ראובן: זאת המטרה שצריכה להיות של כולנו, ואני מניח שכולנו מסכימים.

איל בן ראובן: כשאני מדבר על מטרה כזאת בעצם מה אני אומר?

איל בן ראובן: אני אומר שאנחנו צריכים ואנחנו רוצים להביא את האנשים, במקרה שלנו של ענף הבנייה, להביא אותם לפעול ולהתנהג מתוך הבנה ורצון של לשנות את המצב הקיים.

איל בן ראובן: אנחנו צריכים להביא אותם לרצון הזה.

איל בן ראובן: דרך הפעולה העיקרית בעיני לעשות את זה היא קודם כול ליצור תודעה, הסברה, חינוך, הכשרה, תגמול חיובי.

איל בן ראובן: יש גם דבר כזה שנקרא תגמול חיובי של מי שעושה טוב בעניין הזה.

איל בן ראובן: זאת הדרך העיקרית שבה משנים תרבות, ואתם יכולים לבדוק אותי איך עשו את זה בארצות אחרות, ומה אנחנו נעשה.

איל בן ראובן: הגדרה נוספת שאני רוצה לעבור עליה היא על הנושא של אכיפה, שזה שם הקוד שלנו, מתוך המילון העברי של מדינת ישראל: "אכיפה היא הוצאה לפועל של כללים, חוקים, הוראות" – חשוב מאוד – "באמצעות הכרחה, אילוץ וכפייה".

איל בן ראובן: זה בעצם המושג "אכיפה".

אוסאמה סעדי: ואתה רוצה בשכנוע.

איל בן ראובן: רגע, אני רוצה לשלב בין הדרכים.

אוסאמה סעדי: נכון.

איל בן ראובן: אני חושב שאכיפה היא כלי משלים, היא כלי חשוב, והיא צריכה להשתלב במאמצים של ההסברה והתודעה, אבל אני אומר פה שהיא לא הכלי המרכזי.

איל בן ראובן: הכלי המרכזי הוא לשכנע את האנשים לפעול אחרת, וההרתעה היא חלק מזה, זה נכון.

איל בן ראובן: זה דבר אחד.

אימאן ח'טיב יאסין: התחלנו, אבל עד היום זה לא עבד.

איל בן ראובן: זה עובד.

איל בן ראובן: תני לי רק לסיים, את תראי שזה גם עובד היום, אני אסביר לך מה אנחנו עושים.

אימאן ח'טיב יאסין: אוקיי.

איל בן ראובן: הדרך, כמו שאמרתי, כבוד היושב-ראש, היא יצירת שיח בונה ופעולה משותפת של הסברה, של תודעה ושל אכיפה, שמאמץ התודעה והחינוך הוא המוביל.

איל בן ראובן: עכשיו תראו, חברים יקרים, אני אומר פה את זה לחברי הכנסת, ישבתי פה בשולחן הזה לפני שנה וחצי כשהובלתי ביחד עם חבר הכנסת חאג' יחיא ואלי אלאלוף את הנושא הזה, גם אני נטיתי אז לחשוב שהמושג של נביא עוד 500 מפקחים, וקנסות, ושלילת רישיונות, והפיכת מנהלי עבודה וקבלנים בצורה כזאת או אחרת לפושעים מועדים, שזה יפתור את בעיית הבטיחות.

איל בן ראובן: ואני אומר לכם, לא בגלל המקום שאני נמצא בו, אלא בגלל שירדתי לעומק העניין הזה באמת, מהלב אני אומר לכם את זה, אני טעיתי בעניין הזה.

איל בן ראובן: אני חושב ואומר לכם את זה, מי שחושב שרק באמצעות מקלות אפשר - - -

עופר כסיף: לא רק.

אימאן ח'טיב יאסין: לא רק.

איל בן ראובן: שנייה, תנו לי, אני מתייחס לדיון הזה של אכיפה.

איל בן ראובן: הצליל שנשמע פה, אני מודה שהוא חשוב מאוד, אני לא אוהב אותו באופן אישי, את העניין הזה של רק מקלות.

איל בן ראובן: תסתכלו על הדיון פה.

יצחק מויאל: לא רק.

איל בן ראובן: רגע, תנו לי רק להמשיך, אגמור את הדברים ותוכלו להתייחס בשמחה גדולה.

איל בן ראובן: לקחתי על עצמי באמת את התפקיד הזה של ראש מטה הבטיחות כדי להביא שינוי.

איל בן ראובן: אני מדבר על שינוי באמת מהבטן, מהלב, ולשם כך אני היום מפעיל – במקביל למאמץ האכיפה יש היום מנעד – המון המון פעילויות שנעשות בשטח, שלא נעשו בעבר.

איל בן ראובן: אתן לכם דוגמה.

איל בן ראובן: מינואר הקרוב, כבוד חברי הכנסת, אתם תראו חברות בנייה שמפרסמות את עצמן באמצעות כוכבי בטיחות.

איל בן ראובן: הם יימדדו ויקבלו כוכבי בטיחות.

איל בן ראובן: זה יהיה טוב להם לערך כלכלי.

איל בן ראובן: לשם מה זה יקרה?

איל בן ראובן: מה הם ירוויחו מזה בעניין?

איל בן ראובן: כי גם הם צריכים להרוויח מזה משהו.

איל בן ראובן: הם עושים היום שינוי.

איל בן ראובן: אנחנו מעבירים אותם, את המנהלים שלהם הכשרה על ידי האנשים הכי טובים במדינת ישראל.

איל בן ראובן: אני מזמין אתכם לבוא להכשרה כזאת של חברה.

איל בן ראובן: אנחנו מלמדים אותם לשנות את תרבות הבטיחות שלהם מהיכולת לבקר את עצמם, מתכנון – דבר ראשון שעושים זה תכנון בטיחות.

איל בן ראובן: אנחנו מלמדים אותם לבצע תחקיר, כבוד היושב-ראש, תחקיר "כמעט ונפגע" כוכב שני - - -

אוסאמה סעדי: כבר שמענו את התוכנית של הכוכבים בפירוט - - -

איל בן ראובן: אני אומר את הדברים הבסיסיים.

איל בן ראובן: כוכב שני יהיה על חברות שעושות תחקירי "כמעט ונפגע", זאת תרבות, זה שינוי תרבות.

איל בן ראובן: אני רוצה להדגיש לך, כבוד היושב-ראש, עופר, לכם, אנחנו מלמדים אותם שיח אחר עם העובדים, שיח מכבד בין מנהלים לבין עובדים כדי שהם יהיו שותפים.

איל בן ראובן: אם אתה רוצה לעשות תחקיר רציני אז אתה צריך שלעובדים שלך יהיה את האומץ, לצורך העניין, להגיד את האמת.

איל בן ראובן: בשביל זה אתה צריך לתת להם תדריך בוקר עם כוס קפה בבוקר, את זה אנחנו מלמדים את החברות לעשות היום.

איל בן ראובן: אני מדבר בתוך הליין, כרגע כבר 20 וכמה חברות ועוד מאות שעומדות בתור ויכנסו לעניין הזה.

איל בן ראובן: אנחנו מכשירים היום פועלי בניין.

איל בן ראובן: אני מוכרח להגיד לך, כבוד היושב-ראש, אני מסיר בפניך את הכובע על זה שהצלחת בוועדת הכספים לעשות מין פליק-פלאק, לצורך העניין, ולהביא 5 מיליון שקל לטובת העניין הזה.

אוסאמה סעדי: זה התפקיד שלנו.

איל בן ראובן: אני מסיר בפניך את הכובע.

איל בן ראובן: אני חושב שעשינו ואנחנו עושים היום הכשרת עובדים מעשית בשטח יחד עם ההסתדרות, יחד עם מויאל.

איל בן ראובן: אני מזמין אתכם לבוא לראות את זה, בבית צפאפא אנחנו מתחילים עכשיו את השלב השני.

אוסאמה סעדי: נבקר באחד מהם.

אוסאמה סעדי: נקבל את ההזמנה.

איל בן ראובן: בואו לראות, הכסף הזה, אני אומר לכם, הדבר הכי נכון שהוא יעשה זה לשם כדי שנגיע לסדר גודל של 8,000, 9,000 עובדים שעברו את ההכשרה הזאת.

איל בן ראובן: בעתיד אנחנו רוצים להגיע למצב שלא יהיה עובד שיכנס לאתר בנייה שאין לו - -

אוסאמה סעדי: שלא יקבל הכשרה.

אוסאמה סעדי: זה חשוב מאוד.

איל בן ראובן: - - תעודה שהוא עבר את ההכשרה המעשית הזאת איך ללבוש רתמה.

איל בן ראובן: אנחנו מתחילים לפעול היום מול חברות ביטוח.

איל בן ראובן: באנגליה דרך אגב השינוי בא מחברות ביטוח.

איל בן ראובן: כלומר, חברת ביטוח תיתן פרמיות הרבה יותר טובות למי שנציג לה את הפרמטרים להשקעה, כמו אותה תוכנית כוכבים, כמו אמצעי בטיחות, היא תיתן להם תוצר יותר טוב לקבלנים.

איל בן ראובן: אני מוכרח להגיד שאני שומע דברים מאוד טובים מהכיוון הזה.

איל בן ראובן: אני מקצר ורץ.

איל בן ראובן: כמה מילים לגבי נושא האכיפה.

איל בן ראובן: צריך וחשוב, קודם כול, חזי שוורצמן, אנחנו בקשר מצוין ואנחנו עובדים הרבה ביחד ועושים עבודה מבורכת.

איל בן ראובן: הצעתי כמה הצעות לגבי נושא הפיקוח, חזי שמע, ואני מקווה שגם חלק מהדברים יהיו.

איל בן ראובן: אני חושב שפיקוח צריך להיות פיקוח שעוזר ביצירת תרבות, לא רק פחד ומקלות, אלא מייצר איזשהו שיח משותף.

איל בן ראובן: למשל, קבענו שנציג את התוכניות שלנו למפקחים האזוריים של חזי, כדי שהם ישמעו שהשיח של חברה שעושה מאמץ כל כך גדול בבטיחות במסגרת תוכנית הכוכבים, שהמפקחים ידעו שזאת חברה אחרת.

אוסאמה סעדי: משפט אחרון, איל.

איל בן ראובן: אני רוצה לומר לכם, בסופו של דבר המלצנו על ביקורי פיקוח.

איל בן ראובן: חזי הציג את הפיקוח, באים לאתר רואים דברים כאלה, ואחרי סוגרים אתר.

איל בן ראובן: המלצתי לחזי לעשות פיקוח בין השאר גם בביקורי פתע, גם ביקורים עם התראה מראש.

איל בן ראובן: כלומר, תחשוב שאתה אומר לקבלן: אני בא אליך בעוד שבוע לביקורת, מה הוא עושה כל השבוע?

אימאן ח'טיב יאסין: הוא יתארגן.

איל בן ראובן: הוא מתארגן, הוא מכין את עצמו, הוא עושה עבודה ענקית כדי להכין את עצמו.

איל בן ראובן: הרווחנו win-win.

איל בן ראובן: למה לא לעשות את זה?

אימאן ח'טיב יאסין: השאלה אם זה לטווח ארוך או רק לאותו ביקור.

אוסאמה סעדי: בנוסף.

אוסאמה סעדי: תודה, איל.

איל בן ראובן: זו דוגמה.

איל בן ראובן: אני מסיים.

איל בן ראובן: תראו, קודם כול לגבי התוצאות.

איל בן ראובן: אני מברך על התוצאות, אני חושב שזאת פעולה משותפת של חזי, שלנו, של כולנו, יש ירידה.

איל בן ראובן: אני מציע לכולנו לא להתלהב מהתוצאות, אנחנו עוד רחוקים מאיפה שאנחנו אליו צריכים להגיע.

איל בן ראובן: יש לנו עוד דרך ארוכה.

איל בן ראובן: אני חושב שעוד לא הגענו לרבע הדרך שאנחנו צריכים להתקדם בה על מנת להגיע לתוצאות הרבה הרבה יותר טובות.

אוסאמה סעדי: תודה, איל.

אוסאמה סעדי: נמשיך.

איל בן ראובן: ואני מזמין אתכם היום לראות את השינוי בשטח.

איל בן ראובן: אני אומר לכם, אני קובע, כי אני מסתובב בשטח, יש שינוי בשטח.

איל בן ראובן: תודה רבה.

אוסאמה סעדי: מאיר שמש; ואחריו – הדס, תתארגני אם יש לך הערות לכל מה ששמעת.

אוסאמה סעדי: בבקשה.

אוסאמה סעדי: יש לנו גם אחרי הדס את ישראל אסל.

אוסאמה סעדי: מאיר, בבקשה.

מאיר שמש: שלום, כבוד היושב-ראש, אני שמח שהזמינו את רשם הקבלנים, חבל שזה בזום ואי-אפשר להפנות אליו שאלות ישר באותו רגע.

מאיר שמש: רשם הקבלנים דיבר על זה שצריך שכולם יהיו קבלנים רשומים, זה תרתי דסתרי, כי ענף הפיגומים בכלל לא מופיע כסיווג.

מאיר שמש: בדצמבר 2018 כשאיל היה חבר כנסת והיה פה בוועדה אז דיברנו, וחבר הכנסת לשעבר אלי אלאלוף הבטיח שהוא יפעל לכך שענף הפיגומים יכנס לרשם הקבלנים.

מאיר שמש: באים הרבה בטענות לקבלני הפיגומים, אבל למי אתה בא בטענות?

מאיר שמש: אין סיווג לקבלני הפיגומים.

מאיר שמש: אנחנו אפילו לא מוכרים כענף בנייה.

מאיר שמש: ענף פיגומים מוכר כענף שירותים, אנחנו לא נקראים בכלל ענף בנייה.

מאיר שמש: אומרים לנו: הציוד שלכם בא לבניין, הוא יוצא מהבניין, אז אתם בכלל לא שייכים לבניין.

אוסאמה סעדי: מאיר, זה לא קשור לנושא, אבל העלית את זה אז בסדר.

מאיר שמש: רשם הקבלנים צריך לדאוג שיעשו סיווג לקבלני הפיגומים.

מאיר שמש: ברגע שיהיה על קבלני הפיגומים פיקוח, היום אין פיקוח, כמו שאמרנו בישיבה הקודמת - - -

יצחק מויאל: הוא נמצא בענף משנה, הוא לא נמצא בענף הבנייה.

מאיר שמש: הוא לא נמצא גם בענף משנה.

יצחק מויאל: הוא נמצא.

מאיר שמש: הוא לא נמצא בענף משנה.

אוסאמה סעדי: בסדר, מאיר, אחרי זה נדון בזה ונראה איך אפשר לעזור.

אוסאמה סעדי: לענייננו.

מאיר שמש: לעניינינו.

מאיר שמש: חבר הכנסת לשעבר איל בן ראובן הזכיר גם את פוליסות הביטוח.

מאיר שמש: באמת היום יש.

מאיר שמש: אני לא יודע אם מודעים בוועדה לכך שחברות ביטוח ישראליות לא מוכנות לבטח את רוב ענף הבנייה, רק חברות מאנגליה, שזה מייקר את הפוליסות ב-500%, אז זה נזק לכולם.

אוסאמה סעדי: אנחנו צריכים לפנות למפקח על הביטוח ונבדוק את זה, זאת נקודה חשובה.

אוסאמה סעדי: תודה.

אוסאמה סעדי: הדס, בבקשה.

הדס תגרי: אנחנו כבר חמש שנים שמים על סדר-היום ומנסים לקדם שינוי בנושא של תאונות עבודה, לשמחתנו עם הרבה עזרה של הכנסת, וגם הכנסת הקודמת.

הדס תגרי: והכנסת הזאת, לשמחתנו, הרבה מאוד בראשותך ובהשתתפות ובאכפתיות של הרבה חברי הכנסת באמת עושים הבדל מאוד משמעותי, וסוף סוף הנושא שוב חוזר לסדר-היום.

הדס תגרי: אני חייבת להקדים ולומר, התייחסה לזה חברת הכנסת היבה יזבק, שיש לנו קושי מאוד מאוד גדול עם הנושא של מידע, וזה גם מתייחס לישיבה הזאת.

הדס תגרי: למעשה הגשנו נייר עמדה כבר לדיון הקודם לגבי הנושא שאני רוצה לדבר עליו, הנושא של מדיניות הפיקוח והאכיפה, הקריטריונים, להבין איזה פעולות מתבצעות מתי וגם לקבל מידע.

הדס תגרי: העלינו את הנושא של העיצומים.

הדס תגרי: לדעתי, אולי ביום או ביומיים האחרונים המינהל פרסם באתר שלו כנראה עיצומים נוספים, תכף אתייחס למספרים, במקרה גיליתי את זה אתמול.

הדס תגרי: אתמול אחר הצוהריים הופץ לתקשורת דוח עם כל מיני נתונים, לא יודעת מתי הוא עבר לדיון לוועדה.

הדס תגרי: גם הוועדה למיטב ידיעתי ביקשה נתונים מהמינהל.

הדס תגרי: מדובר אפילו עבורי, שאני שוחה בחומר ומכירה היטב את הנתונים, מדובר במידע רב, בנתונים רבים.

הדס תגרי: בשביל לקיים פה דיון רציני צריך לראות את המידע, לקרוא אותו, לנתח אותו, לא רק לראות אותו פעם ראשונה במצגת ולהתחיל להבין על מה בדיוק מדובר ומה בדיוק קורה.

הדס תגרי: לצערנו, גם אנחנו בעניינים אחרים פנינו בבקשות חופש מידע.

אוסאמה סעדי: אני רק פה, הדס, רוצה לציין שבגלל שהכנסת הייתה בפגרה, ואני דרך הוועדה פנינו לרשם הקבלנים וגם למשרד העבודה ולמינהל רק ביום ראשון, כך שבאמת אם אנחנו בסד זמנים כזה, הם אתמול ענו לוועדה.

אוסאמה סעדי: אז אני חושב שמבחינת הוועדה פנינו רק ביום ראשון, זה רק כדי לדייק.

ענת כהן שמואל: כולם נענו מאוד מהר.

הדס תגרי: אז חברת הכנסת היבה יזבק פנתה פה עוד לפני חודש וחצי.

אוסאמה סעדי: וכולם נענו באמת, לכן פתחתי וציינתי שפנינו ביום ראשון, וכל הגופים שפנינו אליהם , שלחו לנו, איך שאמרת, הרבה נתונים.

אוסאמה סעדי: היה מן הראוי באמת שאלמלא הפגרה היינו צריכים לקבל כמה ימים קודם ולהתעמק בזה, אבל הנתונים כאן ונמשיך ונבדוק את זה.

אוסאמה סעדי: זאת לא ישיבה אחת וגמרנו, זה הליך.

חזי שוורצמן: גם הקבוצה מקבלת.

הדס תגרי: הקבוצה לא מקבלת.

אוסאמה סעדי: חזי, אתן לך לדבר אחרי זה, הערות אחרונות ואם יש לך כמה שאלות.

חזי שוורצמן: אבל זה לא נכון, נו.

הדס תגרי: אני מבקשת שלפני שנעשה את הפינג-פונג הזה עוד פעם - - -

אוסאמה סעדי: לא צריך פינג-פונג.

הדס תגרי: אני מבקשת שלא תפריע לי בזמן שאני מדברת.

אוסאמה סעדי: בבקשה.

הדס תגרי: אחר כך תוכל להגיד מה שתרצה, אתה אומר גם בלי עין הרע.

חזי שוורצמן: אני אגיב, ואני אגיב בהרחבה.

הדס תגרי: הגשנו ארבע בקשות חופש מידע שלא נענו, ולכן הגשנו עתירת חופש מידע שתלויה ועומדת בבית משפט.

הדס תגרי: לכן, אנחנו לא מקבלים את המידע שאנחנו מבקשים, לא המידע שהמינהל מחליט לפרסם, כשהוא מחליט לפרסם, בלוח זמנים שאי-אפשר גם לקרוא ולנתח אותו.

הדס תגרי: אבל עכשיו אתייחס לגופו של עניין, אני מקווה שהדברים ישתפרו לגבי ההמשך.

הדס תגרי: אגיד מילה אחת לגבי הנתונים של התאונות.

הדס תגרי: יש ירידה בוודאי במס' התאונות השנה לעומת פרק הזמן המקביל אשתקד בתחום של הבנייה, היא בעיקר בתחומי התעסוקה שאינם בנייה.

הדס תגרי: בתחום של הבנייה – אלך לפי הנתונים של המינהל, כי לא נתווכח – מ-29 ל-25 זאת לא ירידה גדולה בהתחשב בעובדה שהייתה ירידה של 30%, 40% בהיקף התחלות הבנייה.

הדס תגרי: לצערנו, וכולנו רוצים ומייחלים לראות ירידה במס' התאונות, אי-אפשר לייחס את הנתונים של השנה לירידה אמיתית, לעלייה משמעותית בבטיחות.

הדס תגרי: נקווה שזה יקרה, אבל אי-אפשר להבין את זה כך, באופן הזה.

הדס תגרי: הנושא המרכזי שאני רוצה להעלות זה הנושא שבנייר העמדה, זה הקריטריונים, המדיניות של הפיקוח והאכיפה.

הדס תגרי: ראינו נתונים למשל שאין כמעט פיקוח ביישובים הערביים, גם באתרי בנייה מדווחים ביישובים הערביים.

אימאן ח'טיב יאסין: זה מה שאני אומרת.

הדס תגרי: מהי המדיניות?

הדס תגרי: לאן הולכים?

הדס תגרי: לאיזה סוגים של אתרים?

הדס תגרי: לאיזה סוגים של מקומות?

הדס תגרי: וגם לתת נתונים.

אוסאמה סעדי: בגלל זה אמרתי שעל זה אנחנו, הדס, נעשה ישיבה.

הדס תגרי: על זה נדון.

חזי שוורצמן: מה שידוע לנו אנחנו נותנים.

אוסאמה סעדי: חזי, בבקשה.

אוסאמה סעדי: אני חושב שאת הישיבה הבאה שתהיה נעשה רק בעל פיקוח ומעקב אחרי כל הנושא הזה של תאונות ביישובים הערביים ובאתרים לא מדווחים, נזמין ראשי מועצות ונקיים דיון פה.

הדס תגרי: אז עכשיו אני עוברת לנושא הבא, וזה העיצומים הכספיים, מה שאני קוראת "סנקציות", העיצומים הכספיים והגשת חברות לרשם הקבלנים, ואסביר למה הדבר הזה חשוב.

הדס תגרי: צווי בטיחות זה דבר חשוב, המטרה שלהם היא לעצור עבודה מסוכנת.

אוסאמה סעדי: נכון.

הדס תגרי: זה חשוב, זה טוב שיש יותר פיקוח, יש הרבה יותר צווי בטיחות שמוטלים.

הדס תגרי: אני חושבת שכרגע הבעיה היא לא במס' המפקחים, הבעיה נמצאת במקומות אחרים.

הדס תגרי: אלא מה?

הדס תגרי: צווי בטיחות זה לא דבר שמרתיע.

הדס תגרי: מתקנים את הליקוי, חוזרים לעבוד.

הדס תגרי: אני רוצה להדגיש, המשמעות היא ביחס לחברות קבלניות שהן רשלניות באופן חזרתי.

הדס תגרי: אם יש חברה שפה יש ליקוי, פה יש ליקוי, פה יש ליקוי, אף אחד לא מחפש לרדוף, ואנחנו מחפשים לתקן ושיהיה בטוח.

הדס תגרי: אבל יש לצערנו לא מעט חברות שהדבר הזה חוזר ונשנה אצלם, לפעמים גם אפילו אחרי שהשעו להם את הרישיון על תנאי, לפעמים גם אחרי שהשעו להם בפועל.

הדס תגרי: יש הרבה חברות כאלה, ואת החברות האלה צריך להרתיע, ובמקרים החמורים יותר להוציא אותן מהשוק, וזה דבר שצריך לקרות.

הדס תגרי: אם הוא יקרה, גם אם לא בהיקפים מאוד גדולים, זה משהו שישליך אחורה.

הדס תגרי: וזה דבר שאנחנו עד עכשיו לא כל כך רואים.

הדס תגרי: עכשיו לגבי הנושא של העיצומים.

הדס תגרי: צריך להבין מתי יטילו עיצום כספי, מתי לא יסתפקו בצו בטיחות ויטילו עיצום כספי, מהם הקריטריונים?

הדס תגרי: זה מה שאנחנו שואלים, זה מה שמקובל בכל התנהלות מינהלית.

אוסאמה סעדי: הבנו.

אוסאמה סעדי: תכף בסיכום אני אתייחס לעניין הזה של הקריטריונים.

הדס תגרי: דבר נוסף, מהם הנתונים?

הדס תגרי: היה פה ויכוח מקודם, עכשיו אני לא אפרוס את כל ההליך של הטלת עיצום, האם הוטלו 100 עיצומים או הוטלו 400 עיצומים, אז אני רוצה להקריא מהדוח שאתמול אחר הצוהריים פורסם לתקשורת, לא לגורמים אחרים.

הדס תגרי: מינהל הבטיחות, קידום נושא עיצומים כספיים, עד כה בשנת 2020 נשלחו 381 כוונות עיצום.

הדס תגרי: עיצומים זה כוונות עיצום.

הדס תגרי: באתר המינהל פורסם, שוב, לדעתי בימים האחרונים, כ-100 עיצומים.

הדס תגרי: זה לא הרבה.

הדס תגרי: זה מבורך, זה יותר ממה שהיה עד עכשיו, היו שבעה.

הדס תגרי: המידע הזה צריך להיות נגיש.

אוסאמה סעדי: מה היה ב-2019?

הדס תגרי: ב-2019 לא היה כמעט כלום.

הדס תגרי: אמרתי מה שפורסם לגבי 2020.

הדס תגרי: דרך אגב, פורסמו גם עוד איזה 100 או 200 עיצומים על 2018 עכשיו, לא ברור לי.

חזי שוורצמן: וזה טוב או רע?

הדס תגרי: לא ברור איך.

חזי שוורצמן: לא ברור כלום.

הדס תגרי: לא ברור איך - - -

חזי שוורצמן: לא ברור לכם, זה ברור לציבור.

הדס תגרי: בוא נגיד ככה, שלציבור זה לא ברור אם לי זה לא ברור.

חזי שוורצמן: כבוד היושב-ראש, אני רוצה להגיב.

אוסאמה סעדי: תכף, חזי, אני אתן לך, נו.

הדס תגרי: אני מבקשת לא תפריע לי.

חזי שוורצמן: אבל זאת לא הקבוצה למאבק בליקוי בנייה, זאת הקבוצה למאבק במינהל, זה כל הזמן נגד המינהל.

אוסאמה סעדי: לא, עזוב, נו, יאללה.

אוסאמה סעדי: הדס, כן.

חזי שוורצמן: נו, באמת, זה כבר צורם לאוזן.

אוסאמה סעדי: תמשיכי, הדס, בבקשה.

חזי שוורצמן: זאת קבוצה למאבק במינהל, חד וחלק.

אוסאמה סעדי: עזוב, נו.

אוסאמה סעדי: די עם ההערות האלה, חזי.

הדס תגרי: ראיתי לפני כמה ימים - - -

חזי שוורצמן: לא.

אוסאמה סעדי: חזי, היא שמעה אותך, כולנו שמענו אותך.

אוסאמה סעדי: נתתי לה את זכות הדיבור, היא עכשיו בזכות דיבור.

אוסאמה סעדי: אם יש לך הערות אני אתן לך בסוף.

חזי שוורצמן: אני מתנצל.

הדס תגרי: ראיתי לפני כמה ימים קטע מהעימות של סגני הנשיא בין קמלה האריס לפנס בארצות הברית.

הדס תגרי: ומדברת קמלה האריס, וכל הזמן פנס אומר לה: זה לא נכון מה שאת אומרת, הנתונים שאת אומרת לא נכונים, את מתבססת על נתונים מוטעים,.

הדס תגרי: היא אומרת לו: אני אסיים את דבריי ואז נקיים דיון.

הדס תגרי: אז אני גם מבקשת, בכל הכבוד, לסיים את דבריי ולקיים דיון.

אוסאמה סעדי: בבקשה, נו.

הדס תגרי: באמת שאני חושבת שזה לא מכובד.

אוסאמה סעדי: אני כאן היושב-ראש, אני נותן את זכות הדיבור.

אוסאמה סעדי: בבקשה.

הדס תגרי: אבל ההתנהלות הזאת באמת לא מכובדת.

אוסאמה סעדי: חבל, אנחנו צריכים לסיים.

אוסאמה סעדי: ניקח עוד עשר דקות כי התחלנו באיחור, אבל אנחנו חייבים לסיים.

הדס תגרי: אז הקריטריונים האלה לא ברורים, וגם הנתונים לא ברורים.

הדס תגרי: הגשת חברות לרשם הקבלים זה דבר סופר סופר קריטי, ואנחנו רואים מהנתונים שהמינהל מפרסם.

הדס תגרי: הם פרסמו רשימה, אנחנו יודעים את הנתונים האלה, אבל הנה הם פרסמו גם כן עם פירוט יותר גדול כמה מתוך זה צווי הפסקת עבודה.

הדס תגרי: בדוח שפורסם אתמול, 20 חברות עם מס' אסטרונומי של צווי בטיחות, כולל צווי הפסקת עבודה.

הדס תגרי: החברות האלה פורסמו גם בדוח החצי שנתי שפורסם לפני שלושה-ארבעה חודשים, גם בדוח של השלישון או הרבעון הראשון של השנה, החברות האלה מתרשלות כבר הרבה מאוד זמן באופן סדרתי.

הדס תגרי: השנה קיים רשם הקבלנים שבעה שימועים, הרוב המכריע של החברות האלה לא היו שם.

הדס תגרי: אנחנו מנסים להבין מתי יגישו חברות לרשם הקבלים, מהם הקריטריונים.

הדס תגרי: שמענו את הנציגה מהחשב הכללי, היא אומרת: החלטנו לשנות את הקריטריונים – הם, דרך אגב, לא פרסמו את זה בשום מקום רשמי – החלטנו לשנות, אנחנו עכשיו - - -

אוסאמה סעדי: ביקשנו, הדס.

אוסאמה סעדי: ביקשתי את ההנחיות, הם ישלחו.

אוסאמה סעדי: מנהלת הוועדה החרוצה כבר - - -

הדס תגרי: היא אומרת: אנחנו גם כן, אנחנו המדינה, נסתמך על החברות שמוגשות לרשם הקבלנים, אז זה צריך להיות ברור.

הדס תגרי: ודרך אגב, זה לא צריך להיות ברור רק לנו כציבור שאכפתי לבטיחות העובדים, ממש אכפתי לבטיחות, זוהי גם זכותם של הקבלנים לדעת מי יוגש לרשם הקבלנים.

הדס תגרי: אם עכשיו גם החשב הכללי אומר: אני אסתמך, אז אנחנו רוצים להבין, וזה חשוב להבין, וזה נדרש מבחינת התנהלות מינהלית תקינה, מהם הקריטריונים להגשת חברה לרשם הקבלנים.

הדס תגרי: ואם הקריטריונים ברורים וידועים, מיהן החברות שיוגשו לרשם הקבלנים.

הדס תגרי: ואנחנו רוצים להבין - - -

אוסאמה סעדי: כשנקבל את ההנחיות - - -

הדס תגרי: כדי לסבר את האוזן אתן אולי שתי דוגמאות.

הדס תגרי: חברה אחת, אני לא יודעת אם כן מתאים או לא מתאים להגיד את השם שלה, שרישיונה הושעה על תנאי בשנה שעברה, ומאז חוזרת ומתרשלת בעוד צווי בטיחות ועוד צווי בטיחות, למה לא התקיים דיון חדש בעניינה?

הדס תגרי: חברות שמופיעות כאן כבר חודשים, למה לא התקיימו כבר דיונים בעניינם?

הדס תגרי: בסך הכול התקיימו שבעה שימועים בשנה הזאת.

הדס תגרי: אין שום הרתעה בעניין הזה.

אוסאמה סעדי: תודה, הדס.

אוסאמה סעדי: באמת תודה, הדס.

הדס תגרי: אם אפשר רק התייחסות לגבי הנושא של הפיגומים כי אנחנו לא - - -

אוסאמה סעדי: פיגומים זה לא הנושא היום.

אוסאמה סעדי: אנחנו צריכים לעשות ישיבת המשך בעניין הפיגומים.

אוסאמה סעדי: ישראל אסל, בבקשה.

 << אורח >> ישראל אסל: שלום, צוהריים טובים, קודם כול אני רוצה להצטרף לדברים של מויאל, באמת אני רואה שינוי מגמה רציני מהכיוון של משרד העבודה מאז שחזי נכנס.

 << אורח >> ישראל אסל: הוא באמת, אני מרגיש את זה ממש גם בשטח, אבל צריך לקחת בחשבון להפסיק להתעסק כל הזמן עם נתונים, נתונים, נתונים.

 << אורח >> ישראל אסל: חזי לקח על עצמו נושאת מטוסים, וסיבוב של נושאת מטוסים לוקח זמן, וזאת הייתה נושאת מטוסים שהייתה שקועה בבוץ.

 << אורח >> ישראל אסל: אז בנקודה הזאת גם צריך לדעת לפעמים לפרגן ולתת מילה טובה כדי לא לשבור חלילה את המרץ שיש למי שעושה ושקוע בעשייה, וזאת לא עשייה קלה בכלל.

 << אורח >> ישראל אסל: אז זה דבר אחד.

 << אורח >> ישראל אסל: אני תמיד מתחתי ביקורת חריפה על משרד העבודה, אבל כשמגיעה גם מילה טובה אני אומר אותה, ולא רק ביקורת ביקורת.

 << אורח >> ישראל אסל: הדיון היום הוא דיון על נושא האכיפה, ואנחנו כאן רואים שמס' הצווים הולך וגדל, אבל יש פה בעיה, אני לא רואה שמס' כתבי האישום הולך וגדל.

 << אורח >> ישראל אסל: כלומר, הצווים יוצאים ולא הופכים להיות כתבי אישום.

 << אורח >> ישראל אסל: זה לא מספיק רק להוציא צו ולתקן ליקוי.

 << אורח >> ישראל אסל: למה אין כתבי אישום?

 << אורח >> ישראל אסל: ואם כבוד היושב-ראש רוצה לדעת את הנקודה איפה להשקיע את ה-5 מיליון שקלים שעכשיו נתנו, אז אני חושב שהדבר הנכון הוא להקים בתוך מינהל הבטיחות בעבודה, כפוף למפקח עבודה ראשי, להקים מחלקת תביעות ספציפית שתעבוד אך ורק בנושא של הגשת כתבי אישום לפי פקודת הבטיחות בעבודה.

אוסאמה סעדי: יש לו מחלקת חקירות שרק התחילה עכשיו, זה בסדר, תודה.

 << אורח >> ישראל אסל: זה דבר חשוב, זה בעצם מה שיוצר את הפקק באכיפה.

 << אורח >> ישראל אסל: אני גם מודע לזה שיכולות להיות כמויות עצומות של צווי בטיחות, אז צריך לחשוב גם על עוד פתרון, אז איזה פתרון נוסף יש כדי להגדיל את מס' התובעים בפן הפלילי?

 << אורח >> ישראל אסל: לאמץ את השיטה של מינוי תובעים עורכי דין אזרחיים שיקבלו מינוי מהיועץ המשפטי לממשלה, וההתמחות שלהם תהיה בהגשת כתבי אישום כנגד מי שמפר את פקודת הבטיחות בעבודה.

אוסאמה סעדי: תודה.

אוסאמה סעדי: שמענו את ההצעה.

 << אורח >> ישראל אסל: הדבר הזה קיים בחוק התכנון והבנייה.

אוסאמה סעדי: אנחנו יודעים.

 << אורח >> ישראל אסל: יש מינויים של עורכי דין שמבצעים את העבודה.

אוסאמה סעדי: תודה רבה, אסל, הבנו את זה.

אוסאמה סעדי: אני מבקש להעלות את שמואל לרמן, דובר אחרון לפני חזי, שייתן כמה הערות לסיכום.

אוסאמה סעדי: בבקשה, שמואל.

שמואל לרמן: לא נתבקשנו להכין איזשהם נתונים ספציפיים לוועדה הזאת, אבל מבחינת הנתונים של תאונות העבודה הקשות והחמורות שבהם אנחנו מטפלים, ידוע שיש גם פערים מסוימים מבחינת ההגדרות גם בינינו לבין משרד העבודה, אבל הנתונים די דומים.

שמואל לרמן: כמו שכולם יודעים, בשנת 2019 הוקם מפלג פלס, ניתנו למשטרה 12 תקנים, כאשר 11 מהם זה ביחידה, ועוד אחד בחטיבת החקירות במטה הארצי.

שמואל לרמן: היחידה הזאת כוללת גם שלושה מפקחים של משרד העבודה.

שמואל לרמן: היא פועלת בכמה מישורים – אחד זה חקירה של תאונות מורכבות, קשות בעיקר בענף הבנייה; גם בעוד תחום שלא היה בעבר או שלא טופל כל כך בעבר, זה היה הנושא של חשיפה של פרשיות של זיופים של רישיונות ושל חברות השמה של מנופאים.

שמואל לרמן: במסגרת הפרשיות האלה כבר הוגשו כתבי אישום.

שמואל לרמן: גם פרשייה נוספת שהיא קשורה, ולאחרונה נחשפה, של זיוף במרמה של תעודות לעוזרי בטיחות.

שמואל לרמן: התחום הזה הוא תחום חדש במשטרה שבא למנוע את התאונות, ולסכל מקומות שיש בהם אקלים בטיחותי בעייתי.

אוסאמה סעדי: שמואל, כמה מהתאונות הקשות מאז הקמת יחידת פלס, כמה כתבי אישום הוגשו מאז 2019 עד היום?

שמואל לרמן: הנתון של כתבי האישום – הם מוגשים על ידי הפרקליטות אז - - -

אוסאמה סעדי: אז כמה תיקים חקרתם והעברתם לפרקליטות?

אוסאמה סעדי: כמה תיקים היחידה חקרה והעבירה לפרקליטות?

שמואל לרמן: מבחינת תאונות קשות היחידה חקרה שמונה תיקים מאז ההקמה.

שמואל לרמן: אלו תיקים מורכבים וגדולים.

אוסאמה סעדי: והחקירה הושלמה והתיקים הועברו לפרקליטות?

שמואל לרמן: חמישה מתוך התיקים שביחידה הועברו לפרקליטות, ככל שידוע לי, באחד כבר הוגש כתב אישום, והאחרים עדיין בפרקליטות.

אוסאמה סעדי: תודה, שמואל.

אוסאמה סעדי: היועצת המשפטית, אני מבקש את העניין הזה של העיצומים והכוונות לעיצומים ומתי מפרסמים, וכן מפרסמים, אם את יכולה לבדוק לנו.

נעה בן שבת: הסברנו את הדבר הזה.

נעה בן שבת: מגישים קודם כול הודעה על כוונת עיצום, מקיימים שימוע, ואחר כך יש - - -

אוסאמה סעדי: ברגע שיש הודעה על כוונה מפרסמים או רק אחרי?

נעה בן שבת: לא את ההודעה.

נעה בן שבת: יש שימוע, ואחרי השימוע יש החלטה על הטלת עיצום כספי, וכבר בשלב הזה מפרסמים.

נעה בן שבת: אחר כך יש אפשרות של ערר, ערעור, ואם חל שינוי, אז מעדכנים את הרשימה בנושא הזה.

אוסאמה סעדי: חזי, כמה הערות שלך.

אוסאמה סעדי: יש לנו עוד ארבע דקות ואנחנו מסיימים.

חזי שוורצמן: העלו פה את הנושא של משאבות הבטון, כרגע זה במשרד המשפטים.

חזי שוורצמן: אני מבקש תמיכה של הוועדה החשובה הזאת שלך, היושב-ראש, לנושא של משאבות בטון, שמה-1 בינואר 2021 לא יכנסו לאתרי בנייה צוותים של משאבות בטון מבלי שמישהו עבר שם הכשרה.

חזי שוורצמן: היום כל אחד יכול להפעיל, ויש לנו שבעה הרוגים.

אוסאמה סעדי: חשוב.

חזי שוורצמן: בנושא של הביקורות.

חזי שוורצמן: המדרג שלנו עושים בקרות באתרי בנייה.

חזי שוורצמן: אם יש קבלן סדרתי, כפי שאמרו פה, בסופו של דבר מגישים אותו לרשם הקבלנים כפי שרשם הקבלנים אמר.

חזי שוורצמן: משך זמן ממוצע של אתר, חברת הכנסת שעלתה בזום, שישה ימים.

חזי שוורצמן: זאת אומרת שלא נפתח אתר עד שהוא לא מושלם מבחינה בטיחותית.

חזי שוורצמן: תודה.

אוסאמה סעדי: איציק, מילה.

יצחק מויאל: אדוני היושב-ראש, קצר, ברשותך.

יצחק מויאל: אני מצטרף לבקשה בעניין המשאבות למשרד המשפטים לזרז את ההליך כי זה קריטי, כי כולם מוכנים לשתף פעולה.

יצחק מויאל: זה דבר אחד.

יצחק מויאל: דבר שני, אדוני היושב-ראש, הובטח לי בישיבה לפני הקורונה שנעלה ונעשה דיון אחד על כל 12 הסעיפים שהממשלה התחייבה בפני הוועדה לקיים אותם.

אוסאמה סעדי: מה שאני אבקש ממך, ואני אזום פגישה בשבוע הבא איתך, ועם חזי, ועם מנהלת הוועדה, ועם היושב-ראש, אם ירצה להשתתף.

אוסאמה סעדי: אני מבקש ממך שתכין סיכום.

יצחק מויאל: זה מוכן, אני אשלח לכם את זה מחר.

אוסאמה סעדי: בסדר, אז תשלח לנו את זה, אנחנו נשלח למשרד העבודה לתגובות שלהם, ואז נקיים ישיבה על זה.

אוסאמה סעדי: אני מבקש גם, חזי, שכבר תעדכן אותנו בעניין של תקנות הפיגומים, איפה זה עומד עם כל מה שדיברנו בהמשך וכל זה, גם חלוקת אחריות וגם רשתות המגן, זה בטח אחד מהנקודות האלה.

אוסאמה סעדי: לענייננו, איך שאמרתי בהתחלה, אומנם אנחנו לא מקבלים את כל הנתונים, אבל כאשר אנחנו מתחילים לקבל נתונים – גם אם הם לא נתונים שלמים, גם אם אלו לא נתונים מלאים – אבל העיקר שאנחנו מעלים על סדר-היום הציבורי, וגם כמובן של הוועדה ושל הכנסת את הנושא החשוב הזה, ונמשיך להעלות את זה.

אוסאמה סעדי: איך שאמרתי וציינתי, כשפנינו בשם הוועדה לכל הגורמים, גם למשרד העבודה, גם לרשם הקבלנים, קיבלנו מייד אחרי יום את כל הנתונים האלה.

אוסאמה סעדי: אם, כפי שאמרה חברת הכנסת חברתי היבה יזבק, וציינה הדס, אם יש עוד נתונים שלא קיבלנו נפנה עוד פעם בשם הוועדה, נבקש את הנתונים האלה ונקבל.

אוסאמה סעדי: חשוב, חזי, גם הנקודה שהעלת, בטח יש לכם קריטריונים מתי מוציאים צווים, מתי מוציאים עיצומים כספיים, מתי שולחים לרשם הקבלנים, אז אם יש לכם הנחיות או קריטריונים כאלה חשוב שנקבל אותם.

אוסאמה סעדי: אני מבקש ממנהלת הוועדה שתמשיך ותהיה בקשר עם החשכ"ל על מנת שנקבל את ההנחיות החדשות שהוצאו ביולי האחרון, וכבר שמענו שלפחות קבלן אחד הוסר מהרשימה.

אוסאמה סעדי: חשוב מאוד שאנחנו מתחילים לראות את התוצאות ואת הפירות של העבודה של כולנו.

אוסאמה סעדי: אני אומר שזאת עבודה של כולנו, גם משרדי ממשלה, גם ההסתדרות, גם הקבלנים, אנחנו גם פה בכנסת, עמותות אזרחיות, חשוב מאוד.

אוסאמה סעדי: הנקודה של מס' העוזרים, מה שהציע חברי עופר כסיף, אנחנו גם נפנה לשר העבודה ונבקש ממנו שאולי במסגרת התקציב – אני לא יודע אם יש תקציב או אין תקציב, זאת שאלה כבר פוליטית.

עופר כסיף: גם את זה צריך לבדוק.

אוסאמה סעדי: אבל לפחות ברגע שיהיה תקציב, אם אפשר להוסיף עוד.

עופר כסיף: בתקציב הבא.

אוסאמה סעדי: היינו במס' בודד, והגענו ל-80, אז אנחנו כמובן רוצים עוד תקציב.

אוסאמה סעדי: אבל חשוב מאוד העניין הזה של ההסברה ושל החינוך ושל תרבות הבטיחות, זה חלק מזה.

אוסאמה סעדי: כאשר אומרים אכיפה, נכון, אכיפה והרתעה, אבל גם בלי שכנוע ובלי חינוך – גם את זה אנחנו אומרים במישור של הפשיעה והאלימות בחברה הערבית, ובכלל, לא מספיקה רק אכיפה, אלא גם צריך חינוך, אז מה שאמרת, איל, חשוב מאוד.

אוסאמה סעדי: בעניין של התקציב הנוסף נבוא בדברים עם השר, עם ההסתדרות, ועם מטה הקבלנים, לראות איך נשקיע את הכסף הזה.

אוסאמה סעדי: חשוב מאוד, רשם הקבלנים, ונפנה, ענת, לרשם הקבלנים לגבי הנקודה שלא הייתה חלק מהדיון היום, בעניין אכיפת הוראות הבטיחות, אבל את הנקודה שהעליתי, ועכשיו עוד פעם הזכיר לי את זה איל בן ראובן, שארבעה הרוגים, ארבעה מתוך ההרוגים האחרונים - -

איל בן ראובן: ארבעה הרוגים מתוך השמונה בשלושה חודשים האחרונים באתרים לא רשומים.

אוסאמה סעדי: - - הם באתרים לא רשמיים ועם קבלנים לא רשומים.

אוסאמה סעדי: אז חשוב מאוד העניין הזה שרשם הקבלנים יאכוף את הנושא הזה, אם באים לאתר עבודה ורואים שקבלן משנה לא רשום אז מייד לסגור.

אוסאמה סעדי: ובכלל, לבוא ולהאשים ולהעניש את הקבלן הראשי שנתן וחתם חוזה עם קבלן לא רשום.

איל בן ראובן: זה פלילי, אין שאלה, זה אדם שעובד בניגוד לחוק.

אוסאמה סעדי: את הישיבה הבאה אני אבקש להקדיש – ואנחנו עם מנהלת הוועדה ענת, ואני באמת מודה לך, ולצוות של הוועדה על העבודה המאומצת ביומיים האחרונים לקראת הדיון הזה – נייחד ונקצה לפיקוח ולאכיפת הוראות הבטיחות ביישובים הערביים.

אוסאמה סעדי: נזמין ראשי רשויות, ראשי עיריות, וגם קבלנים וחברות קבלניות במגזר הערבי, ואז נייחד את הנושא הזה ונתרכז בו.

אוסאמה סעדי: תודה רבה לכם.

אוסאמה סעדי: הישיבה נעולה.